title: Sopeutumattomat

text: Elokuvan tuotti United Artists ja sen käsikirjoitti Arthur Miller, joka oli naimisissa Marilyn Monroen kanssa. Elokuva jäi sekä Gablen että Monroen viimeiseksi. Gable kuoli ennen ensi-iltaa ja Monroe seuraavana vuonna.


title: Sopeutumattomat

text: "Sopeutumattomat" kuvattiin Nevadan osavaltiossa, suurilta osin autiomaassa. Aikataulun ja budjetin ylittänyt kuvausprosessi oli vaikea. Sitä käsitellään useissa kirjoissa ja dokumenttielokuvissa. Horror punk -yhtye Misfits sai nimensä elokuvan mukaan.


title: Sopeutumattomat

text: Elokuvan keskiössä on neljä paikkaansa etsivää sopeutumatonta. Heitä ovat nuori, vasta eronnut Roslyn Taber (Monroe), leskeksi jäänyt Guido (Wallach), ikääntyvä lehmipoika Gay Langland (Gable) sekä traumaattinen Perce Howland (Clift). He lähtevät Renon autiomaahan pyydystämään villihevosia.


title: Sopeutumattomat

text: Matkan aikana kunkin luonto joutuu koetukselle ja henkiset haavat avautuvat.


title: Sopeutumattomat

text: Koska pääosanesittäjät, ohjaaja ja käsikirjoittaja olivat kuuluisuuksia, "Sopeutumattomien" ennakkomainonta oli suurellista. Magnum-valokuvayhtiö palkkasi luottokuvaajansa seuraamaan kuvauksia.


title: Sopeutumattomat

text: Prosessista tuli kuvausryhmälle ongelmallinen. Marilyn Monroen ja Arthur Millerin avioliitto rakoili, ja Monroen lääkeriippuvuus syveni. Hän myöhästyi kuvauksista tavan takaa ja joutui eräässä vaiheessa sairaalahoitoon. Sekä Monroe, että Montgomery Clift kärsivät päihderiippuvuudesta ja unettomuudesta, ja Cliftillä, joka oli alkanut kärsiä muistikatkoksista hurjan alkoholinkäytön seurauksena, oli vaikeuksia muistaa vuorosanojaan.


title: Sopeutumattomat

text: John Huston pelasi öisin uhkapelejä ja nukahteli kuvauksissa. Tuotantoyhtiö joutui maksamaan osan hänen tappioistaan.


title: Sopeutumattomat

text: Clark Gable vaati saada tehdä stunt-kohtauksensa itse. Elämäkerturit ovat arvelleet, että tämä vaikutti tuolloin 59-vuotiaan näyttelijän kuntoon.


title: Sopeutumattomat

text: Työryhmää painosti kuvausten ajan kova helle.


title: Marjastajat

text: Marjastajat (Melanocharitidae) on varsin pieni heimo pienenkokoisissa varpuslinnuissa. Niitä elää luonnonvaraisina ainoastaan Indonesiassa ja Uudesta-Guineassa. Marjastajat ovat keskikokoisia varpuslintuja, jotka syövät hedelmiä ja marjoja, joitain hyönteisiä ja muita selkärangattomia. Höyhenpeite on arkinen, siinä on yleensä harmaata, ruskeaa, mustaa ja/tai valkoista. Marjastajat elävät yleensä yksin tai pareittain, ja ne rakentavat kuppimaisen pesän, jonne munivat 1–2 munaa.


title: Marjastajat

text: Marjastajia on ennen pidetty kukastajien sukuna, mutta nykyään se on oma heimonsa. Marjastajiin kuuluu 4 sukua ja 10 lajia


title: Potjomkinin portaat

text: Potjomkinin portaat (, ) ovat maailmankuulu nähtävyys Odessan kaupungissa Ukrainassa. Portaita pidetään Odessan juhlallisena sisäänkäyntinä mereltä päin, ja ne ovat Odessan tunnetuin symboli.


title: Potjomkinin portaat

text: Alkuun portaat tunnettiin muun muassa nimillä "Bulevardinportaat", "Jättiläisportaat", "Richelieun portaat" ja "Primorskin portaat". Vuonna 1955 ne kuitenkin nimettiin "Potjomkinin portaiksi" panssarilaiva Potjomkinin kapinan 50-vuotisjuhlan kunniaksi. Katariina Suuren suosikin ja Krimin kuvernöörin Grigori Potjomkinin (1739–1791) mukaan nimetyn aluksen asemapaikka oli Odessassa, ja sen miehistö nousi kapinaan Venäjän vuoden 1905 vallankumouksessa. Tällöin suurille portaille kokoontui paljon väkeä osoittamaan kunnioitusta rohkeille kapinallisille. Keisarin sotilasjoukot kukistivat mielenilmauksen avaamalla kivääritulen kohti siviilejä. Verilöylyä on kuvattu Sergei Eisensteinin elokuvan "Panssarilaiva Potemkin" (1925) kuuluisassa "Odessan portaat" -nimellä tunnetussa jaksossa. Vaikka Ukrainan itsenäistyttyä 1990-luvulla portaat saivat takaisin aiemman nimensä ("Primorskin portaat"), odessalaiset kutsuvat portaita yhä Potjomkinin mukaan.


title: Potjomkinin portaat

text: Suunnitelman portaista olivat tehneet jo vuonna 1825 pietarilaiset arkkitehdit Francesco Boffo, Avraam Melnikov ja Charles Pottier. Päätös valtavien 200 porrasaskelmaa ja lukuisia tasanteita käsittävien portaiden rakentamisesta tehtiin vuonna 1837, ja ne rakennettiin 1837–1841. Rakennustöistä vastasi englantilainen John Upton -niminen insinööri, joka oli paennut Britanniasta välttääkseen petostuomion. Portaita varten tuotiin Odessaan laivalla Itävalta-Unkarin Triestestä vihertävänharmaata hiekkakiveä.


title: Potjomkinin portaat

text: Eroosion vähitellen rapautettua porraskiviä ne korvattiin 1933 punertavanharmaalla graniitilla ja porrastasanteet päällystettiin asfaltilla. Muutostöissä kahdeksan porrasaskelmaa hävisi satama-alueen hiekkaan, jolloin jäljelle jäi nykyinen rakenne: yhteensä 192 porrasaskelmaa ja kymmenen tasannetta.


title: Potjomkinin portaat

text: Portaiden rakenne on alun perin suunniteltu taitavasti niin, että portaat luovat eräänlaisen optisen harhan. Kun portaita katsotaan ylhäältä alaspäin, voidaan nähdä vain porrastasanteet ja itse portaat jäävät näiden väliin piiloon. Alhaalta ylöspäin katsottaessa taas voidaan nähdä vain itse portaat ja porrastasanteet jäävät vastaavasti piiloon. Portaiden näkymä onkin vaikuttavimmillaan katsottaessa niitä alhaalta ylöspäin.


title: Potjomkinin portaat

text: Vuonna 1906 portaiden viereen rakennettiin köysirata, jolla ihmiset saattoivat nousta ylös mäelle portaita kiipeämättä. Rata oli pitkään poissa käytöstä, mutta se uudistettiin vuonna 2004. Meren ja portaiden välissä on vilkasliikenteinen rantakatu ja laivaterminaali.


title: Israelin kansallismuseo

text: Israelin kansallismuseo () sijaitsee kukkulalla Gi'vat Ramin naapurustossa Jerusalemissa, lähellä knessetiä ja Jerusalemin heprealaista yliopistoa. Museon perusti vuonna 1965 Jerusalemin silloinen pormestari Teddy Kollek. Museon kokoelmissa on taidetta, veistoksia ja Kuolleenmeren kääröjen lisäksi useita muita arkeologisia esineitä.


title: Geertje Wielema

text: Geertje Wielema (24. heinäkuuta 1934 Hilversum – 18. elokuuta 2009 Almere) oli alankomaalainen uimari, olympiamitalisti ja Euroopan mestari.


title: Geertje Wielema

text: Wielema voitti olympiahopeaa 100 metrin selkäuinnista Helsingissä 1952, missä hän osallisttui myös 400 metrin vapaauintiin. Wielema voitti urallaan myös kolme EM-mitalia Torinosta 1954.


title: Geertje Wielema

text: Wielema valittiin ensimmäisenä naisena Alankomaiden vuoden urheilijaksi vuonna 1954.


title: Tulinakkelit

text: Tulinakkelit eli aiemmalta nimeltään viirunakkelit ("Daphoenositta") on suku pienenkokoisissa varpuslinnuissa. Niitä löytyy luonnonvaraisina ainoastaan Australaasiasta. Tulinakkelit näyttävät puukiipijöiltä, mutta niillä on lyhyempi pyrstö. Ne eivät ole muuttolintuja, eivätkä muuta kuin lyhyitä matkoja ruoan perässä. Tulinakkelit ovat pieniä metsässä eläviä lintuja, joilla on terävä alaspäin kaartuva nokka, jolla se pystyy kaivamaan hyönteisiä puun kuoren alta. Pesä on kuppimainen ja puussa tai pensaassa.


title: Tulinakkelit

text: Tulinakkeleihin kuuluu yksi suku ja kolme lajia.


title: Kuopion Uimaseura

text: Kuopion Uimaseura (KuUS) on vuonna 1904 perustettu kuopiolainen uimaseura. Sen edustamia lajeja ovat nykyisin uinti, vesipallo ja taitouinti. Kuopion Uimaseura on yksi niistä seuroista jotka perustivat Suomen Uimaliiton vuonna 1906. Kuopion Uimaseura oli ensimmäinen suomenkielinen uimaseura. Vuosina 1904 - 1969 seuran toiminnalla oli kaksi pääsuuntaa: uimaopetus- ja hengenpelastustyö sekä uintiurheilu. Uimahallin valmistumisen (1969) jälkeen uimaopetustyö siirtyi kaupungin järjestettäväksi. Tuolloin Kuopion Uimaseuran toiminnan painopiste siirtyi kilpaurheiluun. Samalla uimaseuran lajit eriytyivät omiksi lajijaostoikseen.


title: Kuopion Uimaseura

text:
Seuralla on ollut useita uintiurheilun maajoukkue-edustajia. Viimeisimpänä maajoukkueessa on uinut Heidi Karjalainen, joka on nykyään harjoittelee Espoossa ja edustaa Cetusta. Uimaseurassa on ollut myös olympiaedustajia. Vuoden 1912 Tukholman kisoissa seuran uimahyppääjät Kalle Kainuvaara ja Tauno Ilmoniemi edustivat Suomea.
1980- ja 1990-luvuilla KuUS:n maajoukkueuimareihin kuuluivat muun muassa Juha Kaartinen ja Tua Turunen. KuUS:n menestyneitä valmentajia ovat olleet muun muassa Eino Heikkinen (1940-luku) Harri "Muru" Turunen (1960-luvulta lähtien) ja Mikko Lonka (2000-luku). KuUS on myös menestykäs taitouintiseura, ja seura on ollut lajin keskeisiä kehittäjiä Suomessa. Parhaimmillaan KuUS:n Jenni Väisänen edusti Suomea EM-tasolla asti. Muita menestyneitä taitouimareita ovat muun muassa Maiju Iivanainen ja Riikka Vartiainen.


title: Kuopion Uimaseura

text:
Kuopion ensimmäinen vesipallo-ottelu pelattiin vuonna 1913. Mestaruussarjapaikkansa se vakiinnutti kuitenkin vasta 1970-luvulla. Vesipallossa Kuopion Uimaseura on saavuttanut mestaruussarjahistoriansa aikana (1976–2008) 10 mestaruutta, 11 hopeaa ja 11 pronssia (Vesipallon suomenmestaruuksia ajanjaksolla 1908–2008 eniten Helsingfors Simsällskapin ja Helsingin Uimarien jälkeen). Lisäksi seuralla on neljä Suomen Cupin mestaruutta ja kaksi hopeaa. Kuopion Uimaseuran miesten vesipallojoukkueella on hallussaan yksi Suomen pisimmistä mitaliputkista Suomessa kaikki lajit mukaan luettuina: 1976-2006 31 pääsarjamitalia. Seurassa on naisten ja miesten edustusjoukkueet, sekä junioritoimintaa E-, D-, C-, B- ja A-juniori-ikäluokissa. Vuosittain seuran pelaajia valitaan liiton maajoukkueisiin. Tunnettuja kuopiolaisia vesipalloilijoita ovat muun muassa Leo Soininen , Paavo Lipponen ja Allan Tuppurainen joka paremmin tunnetaan Rölli-Peikkona.
Ulkomaalaisia pelaajia seurassa on ollut vähän. Niistä nimekkäin on ollut Zsolt SzilagyiUnkari joka pelasi kaudella 1996-1997 joukkueessa. Ja valmentajana 2011 toiminut Gaetano Santangelo Italia jolla oli pelaajana kokemusta Posillipo Napoli ja valmentajataustaa Italian juniorimaajoukkueesta.


title: Kuopion Uimaseura

text:
Joukkue on vuosien saatossa pelannut monia suurseuroja vastaan europeleissä. Näitä seuroja ovat muun muassa Galatasaray (TUR), CN Barcelona (ESP), FREM Odense (DEN), ZSKA Moskova (RUS), Spandau 04 (GER)
Maajoukkueista Kuopiossa ovat vierailleet: Puola, Tšekki ja Suomi.


title: Kuopion Uimaseura

text: Kansallinen herääminen oli tapahtumasarja, johon liittyi 1800-luvulla alkanut joukkojärjestäytyminen. Kansalaisten järjestäytyminen ilmeni myös kuopiolaisten uinnin harrastajien parissa, kun kaupungin ensimmäinen uimaseura perustettiin lokakuussa 1904. Edelleen toimiva Kuopion Uimaseura (KuUS) oli maan ensimmäinen suomenkielinen uimaseura, ja sillä oli merkityksensä kansalaisyhteiskunnan synnylle. Seuratoiminta tarjosi uinnista kiinnostuneille väylän sääty-yhteiskunnasta eriytymiselle.


title: Kuopion Uimaseura

text: Kuopiolainen uinti paikallisena ja kansallisena kansalaistoiminnan ilmiönä -teoksessa kerrotaan, että kaikki uinnin toimijat eivät halunneet luopua sääty-yhteiskunnasta, vaan joukossa oli myös niitä, jotka yrittivät ylläpitää vanhaa yhteiskuntajärjestelmää tarjoamalla valvonnassaan seuratoimintaa. Seuratoiminnan alkuvaiheessa uinti keräsi keskuuteensa joukon yläluokkaisia miehiä. Osaltaan filantrooppinen arvopohja merkitsi alempien yhteiskuntaluokkien hallintaa. Kansalaisyhteiskunnan kehittyminen uinnin ympärille oli suhteellisen hidas ja aluksi vaivalloinen prosessi.


title: Kuopion Uimaseura

text: Uimaseuratoiminnassa mukana oli myös naisia, mutta heidän mahdollisuutensa vaikuttaa asioihin eteni hitaasti. Naisten jääminen sivuun päätöksenteosta oli tyypillistä suomalaisessa seuratoiminnassa, sillä naiset olivat harvinaisia päätöksentekijöitä myös nuorisoseuroissa, työväenliikkeessä ja julkishallinnossa. Kokonaisuuden kannalta on kuitenkin huomattava, että naisten liikuntaharrastus kanavoitui huomattavan laajasti Suomen Naisten Liikuntakasvatusliiton (SNLL:n) seuroihin. Vasta toisen maailmansodan jälkeen naisosastoja pidettiin urheiluseurojen menestyksellisen toiminnan edellytyksenä.


title: Kuopion Uimaseura

text: Uinnin kansalaistoimintaan toiminnallinen eliitti Kuopiossa oli yläluokkainen Suomen itsenäistymiseen asti. Teollistumisen, liike-elämän ja julkisen hallinnon kasvun myötä ihmisten maassamuutto maaseudulta kaupunkeihin lisääntyi ja koulutustaso kohosi. Liikkuvuuden seurauksena kuopiolainen uinti sai uusien toimijoiden mukana vaikutteita muualta maasta, joten paikallinen uintikulttuuri rikastui. Toisaalta kuopiolainen uinti oli menettänyt muuttoliikkeen takia toimijoita muualle Suomeen, erityisesti Helsinkiin.


title: Kuopion Uimaseura

text: Uinnin toimijoiden verkostoitumisesta muiden urheiluseurojen toimijoiden kanssa oli hyötyä kaikille osapuolille. Eri lajien seurat saivat kokeneilta toimijoilta arvokasta tietoa seuratoiminnan uusista käytänteistä. Siten jäsenten verkostoitumisesta oli etua seuran arjessakin. Päättäjien luottamus kansalaistoimijoihin edisti uinnin olosuhteiden paranemista. Sääty-yhteiskunnan luokkajako vaikutti selvästi kuopiolaisen kansalaistoimintauinnin toimijakenttään Suomen itsenäistymisen vuosiin asti. Uimaseuran jäsenmäärän hidas kohoaminen johtui osaltaan seurajohdon yläluokkaisuudesta, jota työväestö vieroksui. Uintitoimijoiden määrän hitaaseen kasvuun syynä oli myös se, että uintia kammoksuttiin yleisesti vedenpelon vuoksi.


title: Kuopion Uimaseura

text: Uimakouluista kuopiolaiseen uimaseuraan tuli uudenlaista väkeä. Työläisperheiden lapset tulivat porvarilliseen uimaseuraan ennen kaikkea uimakoulutoiminnan kautta, jossa varattomille lapsille oli vapaapaikkoja. Huolimatta siitä, että työläisperheiden lapset liittyivät uimakoulun kautta uimaseuraan, heidän vanhempansa eivät liittyneet seuraan eivätkä he vaikuttaneet johtokuntatasolla. Kuopion Uimaseuran pitämä uimakoulu alkoi 1920-luvun lopulla saada runsaasti oppilaita, joita tuli kaikista yhteiskuntaluokista uimahallin valmistumiseen, vuoteen 1969, asti. Uimaopetusta seura järjesti kaupungilta saamallaan tuella, joten tietyllä tapaa toiminta oli puolueetonta ja irrallaan varsinaisesta seuratoiminnasta.


title: Kuopion Uimaseura

text: Yläluokkaisuus uinnin kansalaistoiminnan johtokuntatasolla rapautui hiljalleen Suomen itsenäistymisen jälkeen, kun mukaan valikoitui keskiluokkaisia uinnin harrastajia. Siten uinnin filantrooppinen arvopohja menetti merkitystään. Toimintaan haluttiin mukaan oman uintiharrastuksen takia. Uinnin kansalaistoiminnan johtotehtäviin valittiin usein henkilöitä, joiden opiskelu- ja työelämäkokemuksesta katsottiin olevan hyötyä seuratoiminnalle. Johtokuntaan valikoitui henkilöitä, joiden opiskelu- ja työurat olivat laajentuneet opiskelumahdollisuuksien parantuessa sekä työelämän eriytyessä toisen maailmansodan jälkeisinä vuosina. Naisten koulutustason noustessa heidän osuutensa miesvaltaisten seurojen johdossa alkoi kasvaa hitaasti.


title: Kuopion Uimaseura

text: Sisällissota on ollut Suomen historian merkittävä käännekohta, jonka seuraukset ovat näkyneet pitkään myös uinnin kansalaistoiminnassa. Sisällissodan välittömissä jälkiseuraamuksissa kuopiolainen uinti kansalaistoimintana ei jakautunut seuratasolla monien paikkakuntien tapaan työläisuintiin ja porvarilliseen uintiin. Kuopion Uimaseurassa työväestön osuus oli niin pieni, että työläisten mahdollinen erottaminen uimaseurasta punakaartijäsenyyden vuoksi ei johtanut Työväen Urheiluliiton (TUL:n) seuran perustamiseen tai yleisseuran uintijaoston vireään toimintaan. Osaltaan TUL:n alaisen uinnin syntymättömyyteen vaikutti myös se, että Kuopiossa oli vain yksi uimalaitos, jonka hallinnasta porvarillinen Kuopion Uimaseura vastasi Kuopion kaupungin kanssa tehdyllä sopimuksella.


title: Kuopion Uimaseura

text: Kuopiota ympäröivät järvet ovat vaikuttaneet kuopiolaisen uinnin varhaiseen kehittymiseen. Uimalaitosten ja -huoneiden sekä uimarantojen rakentaminen Kuopioon liittyi yhtäältä kasvavan teollisuustyöväestön hygieniasta huolehtimiseen. Toisaalta veteen tehdyillä rakennelmilla oli matkailua edistänyttä vetovoimaa. Sanomalehtien yleistymisen myötä tieto eri puolilla tapahtuneista hukkumisista levisi ja ihmisten ymmärrys uimataidon tarpeellisuudesta lisääntyi. Uinnin kansalaistoiminnan varhaisena tavoitteena oli edistää ensisijaisesti uimaopetusta ja hengenpelastustyötä.


title: Kuopion Uimaseura

text: Uinnin kansalaistoimijat ottivat toimintansa alusta lähtien tavoitteekseen uintitietouden levittämisen Pohjois-Savoon ja Pohjois-Karjalaan. Uimaopetus- ja hengenpelastustyön rinnalla Kuopiossa alettiin kansallisen kehityslinjan mukaisesti kehittää kilpauintia. Vielä 1900-luvun alkupuolella käsitykset kilpaurheilun sopimattomuudesta naisille olivat yleisiä. Kuitenkin naisten ja tyttöjen kilpauintia kehitettiin rinnan miesten uinnin kanssa. Naisia seuratoiminnassa oli kuitenkin miehiä vähemmän, ja naisten näkyvyys julkisuudessa jäi ymmärrettävästi vähäiseksi.


title: Kuopion Uimaseura

text: Valkoisessa Suomessa uinnin tehtävänä oli 1920–1930-luvulla osaltaan kasvattaa maanpuolustuskelpoisia miehiä, ryhdikkäitä kunnon kansalaisia. Vallalla oli käsitys, että sotilaiden fyysinen kunto ratkaisee sodan lopputuloksen. Kuopiossa vahvasti toimineen suojeluskuntauinnin merkitys porvarillisen uinnin kannalta oli hyödyllinen: suojeluskuntauinti toimi väylänä uimaseuran kilpailu- ja muuhun toimintaan. Yhteistyötä toteutettiin lähinnä siten, että kansalaistoimijat tarjosivat suojeluskunnalle uimalaitoksen harjoittelukäyttöön.


title: Kuopion Uimaseura

text: Edelleen toisen maailmansodan jälkeen vuosina 1945–1968 kuopiolaisen uinnin kansalaistoiminnan painopiste oli selvästi uimaopetus- ja hengenpelastustyössä. Kilpauinti kiinnosti kuopiolaisia uintiaktiiveja, mutta muualle maahan rakennettujen uimahallien myötä alueelliset erot harjoitteluolosuhteissa ja siten myös tuloksissa ilmenivät selvästi.


title: Kuopion Uimaseura

text: Kansallisesti uimaopetus- ja hengenpelastustyön eriyttäminen uimaseurasta tapahtui Kuopiossa myöhään. Useissa suomalaisissa uimaseuroissa eriytyminen oli tapahtunut SUH:n (Suomen Uimaopetus- ja Hengenpelastusliiton) perustamisen myötä vuonna 1957. Kuopiossa tilanne oli kuitenkin toisenlainen kuin monella muulla paikkakunnalla, sillä kaupungissa ei ollut uimahallia. Jos uimaopetustoiminta Kuopion Uimaseurassa olisi lopetettu 1950-luvun lopulla, lopettaminen olisi todennäköisesti lamaannuttanut KuUS:n kilpailullisen toiminnan viimeistään seuraavalla vuosikymmenellä. KuUS:n uimakoulutoiminta nimittäin muodosti käytännössä seuratoiminnan rungon: uintiin motivoituneimpia uimakoululaisia ohjattiin kilpauintiharrastukseen ja edelleen seuran moniin tehtäviin.


title: Kuopion Uimaseura

text: Liikunta on kanavoitu toteutettavaksi vapaaehtoisten urheiluseurojen, kuntien ja valtion kautta. Valtio alkoi kiinnostua urheilusta aikaisempaa laajemmin Suomen itsenäistyminen myötä. Sitä ennen liikunnasta vastasivat lähinnä urheiluseurat ja oppikoulut. Liikunnan ja urheilun tuottamisessa urheiluseuroista tuli 1900-luvun edetessä yhä keskeisempi osa urheilun toimintajärjestelmää, ja samalla liikuntakulttuurin alueelliset erot kasvoivat. Urheilun toimintajärjestelmiä alettiin kehittää laajasti 1960-luvulla. Seuraavalla vuosikymmenellä esimerkiksi Kuopiossa oppilaitokset kytkeytyivät uintiurheiluun vuonna 1975, kun paikkakunnalla käynnistyi uintikeskus, jossa sovitettiin yhteen uintiharjoittelua, perus-, ammatti- ja lukiokoulutusta.


title: Kuopion Uimaseura

text: Uinnin kannalta oli tärkeää, että kunnallinen urheilulautakunta syntyi nuoressa valtiossa ohjaamaan julkista liikuntapaikkarakentamista, koska uinnin kansalaistoiminta ei tullut enää toimeen tilapäisillä avustuksilla. Vaikka uimaseuran toiminta perustui vapaaehtoisuuteen, Kuopion kaupunki oli liikuntakulttuurissa monella tapaa vahva toimija. Yhdessä kaupungin kanssa kuopiolainen uinnin kansalaistoimintaväki on jatkuvasti pyrkinyt edistämään uinnin olosuhteita. 1960-luvulla kuntalaisten kiistely kärjistyi valintaan, rakennetaanko Kuopioon uimahalli vai kirjasto. Kansallisessa vertailussa Kuopion uimahalli valmistui melko myöhään, sillä uimahalli oli jo rakennettu monelle huomattavasti pienemmälle paikkakunnalle. Kuopion uimahallin rakennuspäätös oli osoitus siitä, kuinka suuri vaikutus kansalaistoiminnan aktiivisuudella oli uimahallin rakentamisratkaisuihin.


title: Kuopion Uimaseura

text: Uimahallin valmistuminen mahdollisti uimaseuroille tilaisuuden seuratoiminnan uudelleen organisoitumiselle ja aikakaudelle edistyksellisten menetelmien käyttöön ottamiselle. Samalla uinti kehittyi nopeasti verrattuna moniin muihin urheilulajeihin, joiden olosuhteissa ei tapahtunut yhtä merkittävää muutosta. Jo 1960-luvun puolivälissä kilpauintiharjoittelu oli järjestelmällisempää ja tehokkaampaa kuin monien muiden urheilulajien harjoittelu. Uinnin eriytymiskehitys tapahtui kansallisen liikuntakulttuurin vaiheisiin verrattuna varhain. Eriytymiskehitys ilmeni lajiseurojen osuuden kasvamisena ja monina uinnin harrastamisen muotoina.


title: Kuopion Uimaseura

text: Myös uimahallien merkitys terveyden edistämiselle ymmärrettiin varhain. Voi todeta, että uimaopetus ja kilpauinti tarpeineen ja vaatimuksineen loivat perustan kuntouinnin harrastamiselle ja sen kehittymiselle suosituksi kuntoliikunnan muodoksi. Vaikka uimahallien urheilulle tuomat edut ymmärrettiin, samalla tuotiin esiin myös sosiaaliset ja terveydelliset seikat.


title: Never Surrender

text: Never Surrender on Triumphin kuudes studioalbumi. Albumi on julkaistu vuonna 1983. Albumi pääsi listoilla sijalle 26. Singlet "All The Way", "A World Of Fantasy" ja "Never Surrender" pääsivät sijoille 2, 3 ja 23.Kaikki kappaleet: Emmett, Levine and Moore.


title: Joaquín Navarro-Valls

text: Joaquín Navarro-Valls (16. marraskuuta 1936 Cartagena, Espanja – 5. heinäkuuta 2017 Rooma, Italia) oli yksi Vatikaanivaltion tärkeimmistä ei-kirkollisista työntekijöistä. Uransa aikana hän toimi muun muassa Vatikaanivaltion tiedottajana. Koulutukselliselta taustaltaan hän oli lääketieteen tohtori, joka opiskeli viestintään liittyviä aineita. Uskonnolliselta taustaltaan Navarro-Valls esimerkiksi kuului katoliseen Opus Dei -järjestöön.


title: Joaquín Navarro-Valls

text: Vuoden 2005 konklaavissa paavi Johannes Paavali II:n seuraajaksi valittiin Benedictus XVI. Navarro-Valls erosi tiedottajan virasta 11. heinäkuuta 2006, minkä jälkeen uusi paavi nimitti hänet Università Campus Bio-Medico -oppilaitoksen johtohenkilöstöön.


title: Stan Smith

text: Stan Smith (s. 14. joulukuuta 1946) on yhdysvaltalainen tennispelaaja. Hän syntyi Pasadenassa, Kaliforniassa, ja opiskeli Etelä-Kalifornian yliopistossa. Hän siirtyi peliuransa jälkeen valmennustehtäviin ja sai vuonna 1987 paikan International Tennis Hall of Famesta.


title: Stan Smith

text: Miesten kaksinpelissä Smith voitti mestaruudet kahdessa Grand Slam -turnauksessa: Yhdysvaltain avoimissa 1971 ja Wimbledonissa 1972.


title: Stan Smith

text: Nelinpelin taitajana Smith kuului aikansa tunnetuimpiin; hän ylsi yhteen mestaruuteen Australian avoimessa (1970) sekä neljään mestaruuteen Yhdysvaltain avoimessa (1968, 1974, 1978, 1980). Hänen tunnetuin pelitoverinsa oli Robert Lutz.


title: Pamela Roylance

text: Pamela Roylance (s. 27. maaliskuuta 1952 Seattle, Washington, Yhdysvallat) on yhdysvaltalainen näyttelijä joka on esittänyt mm. tohtori Sandy Hortonia "Päivien viemää" -televisiosarjassa vuosina 1983-1984. Hän on esiintynyt myös rikossarjassa "Murhasta tuli totta" vuosina 1990-1993. Hän aloitti aktiivisen näyttelijän uransa 1980-luvun alussa.


title: Chuck McKinley

text: Charles Robert "Chuck" McKinley (5. tammikuuta 1941 St. Louis, Missouri – 10. elokuuta 1986 Dallas, Teksas) oli yhdysvaltalainen tennispelaaja. Hänet muistetaan parhaiten Wimbledonin turnauksesta, jossa hän voitti vuonna 1963 miesten kaksinpelin mestaruuden. Hänen finaalivastustajanaan oli Fred Stolle.


title: Chuck McKinley

text: McKinley voitti Dennis Ralstonin pelitoverina miesten nelinpelin Yhdysvaltain avoimissa vuosina 1961, 1963 ja 1964. Hän kuului Yhdysvaltain joukkueeseen, joka voitti vuonna 1963 mestaruuden Davis Cupissa.


title: Chuck McKinley

text: McKinley pääsi Hall of Fameen samana vuonna, kun kuoli aivokasvaimeen 45-vuotiaana.


title: Christoph Schönborn

text: Christoph Schönborn (s. 22. tammikuuta 1945) on itävaltalainen katolisen kirkon kardinaali, teologi ja Wienin arkkipiispa. Kardinaali hänestä tuli Johannes Paavali II:n päätöksellä 1998.


title: Christoph Schönborn

text: Schönborn syntyi nykyisen Tšekin tasavallan alueella 1945. Hänen perheensä kuului keskieurooppalaiseen aateliin. Nuoruusvuosinaan Schönborn liittyi dominikaaneihin. Matura-kokeensa hän suoritti 1963. Schönborn opiskeli teologiaa Pariisissa sekä filosofiaa ja psykologiaa Bornheimissa ja Wienissä. Vuonna 1970 kardinaali Franz König vihki hänet papiksi. Hän jatkoi opiskelujaan Regensburgissa, missä hän työskenteli tulevan paavin Joseph Ratzingerin alaisuudessa.


title: Christoph Schönborn

text: Schönbornista tuli Wienin arkkipiispa vuonna 1995. Kolme vuotta myöhemmin hänelle myönnettiin myös kardinaalin arvo. Vuoden 2005 konklaavissa hän oli yksi ennakkosuosikeista, eli nk. "papabile", muttei tullut valituksi. Suhteellisen nuoresta iästään johtuen hänellä on kuitenkin oikeus osallistua kaikkiin konklaaveihin eli paavinvaaleihin ja tulla valituksi paaviksi, kunnes hän täyttää kahdeksankymmentä vuotta 22. tammikuuta 2025.


title: Kanō-koulukunta

text:
Kanō-koulukunta () oli yksi merkittävimmistä japanilaisen maalaustaiteen koulukunnista. Se sai alkunsa Muromachi-kaudella. Koulukunnan perustivat Kanō Masanobu (1434–1530) ja hänen poikansa Kanō Motonobu (1476–1559).
Kanō-koulukunnalle ovat tyypillisiä värikkäät suuret paperityöt ja yksiväriset silkkimaalaukset. Paperitöitä käytettiin sermeissä ja liukuovissa. Niiden aiheina olivat maisemat, linnut ja muut luonnonaiheet, ja niiden tausta peitettiin usein lehtikullalla. Upeimpia esimerkkejä Kanō-liukuovista on Kioton Nijō-linnassa. Silkkimaalauksissa näkyy selviä vaikutteita kiinalaisista tussipiirroksista.


title: Fred Stolle

text: Frederick Sydney ”Fred” Stolle (s. 8. lokakuuta 1938) on australialainen tennispelaaja. Hän pääsi International Tennis Hall of Fameen vuonna 1985.


title: Fred Stolle

text: Stolle voitti Grand Slam -otteluissa kahdesti kaksinpelimestaruuden. Vuonna 1965 hänen vastustajanaan oli Ranskan avoimissa Tony Roche ja vuonna 1966 Yhdysvaltain avoimissa John Newcombe.


title: Ivan Dias

text: Ivan Dias (14. huhtikuuta 1936 Mumbai, Intia – 19. kesäkuuta 2017 Rooma, Italia) oli katolisen kirkon kardinaali. Hän toimi "Congregatio pro Gentium Evangelizatione" -kongregaation prefektinä.


title: Ivan Dias

text: Pappisvihkimyksensä Dias sai 1958. Vuonna 1964 hän siirtyi palvelemaan paavilliseen kuuriaan. Hän palveli vuosia eri puolilla maailmaa erilaisissa paavillisissa diplomaattilähetystöissä, kunnes 1991 hänet nimitettiin nuntiukseksi eli paavin diplomaatiksi Etelä-Koreaan. Vuonna 2001 paavi Johannes Paavali II nimitti hänet kardinaaliksi.


title: Ivan Dias

text: Vuoden 2005 konklaavissa Dias kuului ennakkosuosikkeihin, eli oli nk. "papabile". Hän ei tullut kuitenkaan valituksi, vaan paavinistuimelle nousi saksalainen Joseph Ratzinger.


title: Scopusvuori

text: Scopusvuori (, Har HaTzofim)() on 834 metrin korkuinen vuori Israelissa, Jerusalemista luoteeseen. Se on jatkoa Öljymäelle.


title: Scopusvuori

text: Nimi Scopus viittaa latinankieliseen sanaan scopus, joka tarkoittaa tähystämistä. Israelin itsenäisyyssodassa Scopusvuori oli israelilaisten hallussa ja ensimmäisen ristiretken aikaan kristittyjen ritarit leiriytyivät juuri tälle vuorelle.


title: Scopusvuori

text: Vuorelta on hyvät näkymät Jerusalemiin ja sen lähiympäristöön. Jerusalem muureineen ja taloineen näyttäytyy lännessä ja Juudean erämaa idässä. Joitakin satoja metrejä vuoren rinnettä alaspäin on rakennustyömaita. Sekä palestiinalaiset että israelilaiset rakentavat jatkuvasti kaupungin ympärille.


title: Projekti Chanologia

text: Projekti Chanologia on itseään anonyymeiksi kutsuvien yksilöiden antama nimi protestille skientologiakirkkoa vastaan.


title: Projekti Chanologia

text:
Hyökkäyksen aloituksen syihin kuuluu YouTubeen vuotanut video, jossa Tom Cruise selittää suhteestaan kyseiseen kulttiin. Video poistettiin myöhemmin Skientologiakirkon pyynnöstä, mikä aiheutti anonyymien voimakkaan negatiivisen reaktion.
Anonyymien mielestä kyseessä on turha internetsensuuri. Se yhdistettynä vanhoihin kultin aiheuttamiin kuolemantapauksiin aiheutti heidän päätöksensä ottaa ohjat omiin käsiinsä. Pian YouTubeen ilmestyikin anonyymien sodanjulistus.


title: Projekti Chanologia

text: Näin sai alkunsa Projekti Chanologia.


title: Projekti Chanologia

text: Anonyymien toimintatapoihin kuuluvat mm. DDoS-hyökkäykset, pilasoitot, mustien faxien lähettely skientologien keskuksiin tuhlatakseen mustetta, skientologian salaisuuksien levittäminen, sekä rauhanomaiset protestit skientologiakirkon rakennusten edessä. Protesteja on pidetty monissa eri maissa ja niihin on liittynyt tuhansia anonyymeiksi itseään kutsuvia ihmisiä. Anonyymien tavoitteena vaikuttaa olevan puuttuminen skientologiakirkon rikoksiin ja organisaation verovapauteen, sekä uhrien vapauttaminen kultista.


title: Ashley Cooper

text: Ashley John Cooper (s. 15. syyskuuta 1936) on australialainen tennispelaaja. Hän syntyi Melbournessa, pääsi Hall of Fameen 1991 ja sai Australian ritarikunnan upseerin arvon 2007.


title: Ashley Cooper

text: Vuonna 1957 Cooper voitti miesten kaksinpelin Australian avoimissa; hänen finaalivastustajanaan oli Neale Fraser. Hän eteni finaaliin myös Wimbledonissa ja Yhdysvaltain avoimissa, mutta hävisi ensimmäisessä Lew Hoadille, jälkimmäisessä Malcolm Andersonille.


title: Ashley Cooper

text: Cooperin uran menestyksekkäin vuosi oli 1958, jolloin hän voitti miesten kaksinpelissä kolme neljästä Grand Slam -turnauksesta. Australian ja Yhdysvaltain avoimissa hän kohtasi Malcolm Andersonin, Wimbledonissa Neale Fraserin.


title: Ashley Cooper

text: Davis Cupia Cooper oli voittamassa vuonna 1957. Melbournessa pelatussa loppuottelussa Yhdysvaltoja vastaan hän voitti ensimmäisen päivän kaksinpelissään Vic Seixasin viisieräisessä ottelussa ja hävisi päätöspäivänä merkityksettömän kaksinpelin Barry MacKaylle, senkin viidessä erässä. Vuonna 1958 loppuottelu pelattiin Brisbanessa. Avauspäivänä Cooper voitti neljässä erässä Barry MacKayn. Päätöspäivänä hän hävisi neljässä erässä Alex Olmedolle, mikä ratkaisi Davis Cupin voiton Yhdysvalloille.


title: Give Me Your Soul...Please

text: Give Me Your Soul...Please on King Diamond -nimisen heavy metal -yhtyeen kahdestoista albumi. Albumi on julkaistu vuonna 2007.


title: Give Me Your Soul...Please

text: Albumi nousi Suomen virallisen listan sijalle 25.


title: Giovanni Battista Re

text: Giovanni Battista Re (s. 30. tammikuuta 1934 Borno) on italialainen katolisen kirkon kardinaali. Tällä hetkellä Re työskentelee piispojen kongregaation ("Congregatio pro Episcopis") prefektinä.


title: Giovanni Battista Re

text: Restä tuli pappi 1957. Hänen kirkollinen uransa suuntautui paavilliseen kuuriaan, ja 1989 hän pääsi työskentelemään eräässä valtiosihteeristön avainvirassa kardinaalivaltiosihteeriin alaisuudessa. Tässä virassa hän oli huomattava vaikuttaja Vatikaanissa, mutta hänen virkansa ei ollut tarpeeksi riittävä kardinaalinnimitystä varten. Vasta 2000-luvulla hän kohosi piispojen kongregaation johtoon ja sai kardinaalinviran paavi Johannes Paavali II:lta.


title: Giovanni Battista Re

text: Vuoden 2005 konklaavissa Re oli yksi ennakkosuosikeista, eli nk. "papabile". Uudeksi paaviksi nousi kuitenkin saksalainen Joseph Ratzinger, joka otti nimekseen Benedictus XVI:n.


title: Luettelo mayojen asutuskeskuksista

text: Alla olevassa luettelossa on monia raunioituneiden mayojen asutuskeskusten nimiä. Mayojen asutuskeskusten nimet ovat lähes aina ei-alkuperäisiä, vaikka ovatkin mayojen kielisiä. Erään tutkimuksen mukaan mayat rakensivat ainakin 4 400 suurempaa tai pienempää kylää ja kaupunkia.


title: TimeSplitters 2

text: TimeSplitters 2 on Free Radical Designin kehittämä ja Eidos Interactiven julkaisema ensimmäisen persoonan ammuntapeli, joka on "TimeSplitters"-pelisarjan toinen osa. Peli julkaistiin Nintendo GameCubelle, PlayStation 2:lle ja Xboxille vuonna .


title: TimeSplitters 2

text: Yksinpelissä on kymmenen tasoa, joissa pelaaja matkustaa ajassa eri aikakausilla yrittäen pysäyttää TimeSplitters-rotua tuhoamasta ihmiskuntaa. Tämä tapahtuu keräämällä kaikki ”aikakristallit”. Pelin lopun tapahtumat saavat jatkoa pelisarjan seuraavassa osassa, "TimeSplitters Future Perfectissä".


title: TimeSplitters 2

text: Peli on saanut GameSpotin arvostelussa arvosanaksi 8.7/10.


title: TimeSplitters 2

text: Peli on saanut IGN:n arvostelussa arvosanaksi 9.1/10.


title: TimeSplitters 2

text: Peliä on sanottu aikansa parhaaksi ammuntapeliksi.


title: Brita Blomberg

text: Brita Viola Blomberg (o.s. Johansson, s. 16. syyskuuta 1941 Lapinjärvi) on entinen suomalainen pikajuoksija ja pituushyppääjä.


title: Brita Blomberg

text: Brita Johansson sijoittui Rooman 1960 olympialaisten pituushypyssä 18:nneksi. Seuraavana vuonna hän saavutti pronssia Pohjoismaitten mestaruuskilpailuissa. Maaotteluissa hän kilpaili 11 kertaa vuosina 1959–1965. Suomen mestaruuden hän voitti pituushypyssä kolme kertaa, 100 metrin juoksussa kolme kertaa sekä 4 × 100 metrin viestijuoksussa Helsingin Naisurheilijain joukkueessa kahdesti. Hän edusti seuratasolla HNU:n lisäksi Lapinjärven Lukkoa ja Lahden Ahkeraa.


title: Brita Blomberg

text: Johansson paransi Suomen ennätystä kolmesti niin 100 metrin juoksussa (paras tulos 12,1 s) kuin pituushypyssäkin (598 cm). Hän ylitti ensimmäisenä suomalaisena naispituushyppääjänä kuuden metrin rajan 4. lokakuuta 1964 Helsingissä hypättyään tuloksen 601 cm, mutta tätä ei hyväksytty viralliseksi Suomen ennätykseksi.


title: Brita Blomberg

text: Aktiiviuransa jälkeen Brita Blomberg on toiminut Lahden Ahkeran valmentajana ja SVUL:n aluevalmentajana.


title: Tandem Computers

text: Tandem Computers oli yhdysvaltalainen tietokonevalmistaja. Sen erikoisalaa olivat korkean vikasietoisuuden omanneet suurtietokone- ja palvelinjärjestelmät. Tätä tarkoitusta varten yhtiö kehitti oman tietokonearkkitehtuurinsa, nimeltään NonStop. Kyseiseen arkkitehtuuriin perustuvia tietokoneita on luotettavuutensa vuoksi käytetty ja käytetään edelleen muun muassa puhelinyhtiöissä ja erilaisissa rahalaitoksissa.


title: Tandem Computers

text: Tandemin perustivat Hewlett-Packardin entiset työntekijät James G. Treybigin johdolla vuonna 1974. Yhtiön pääkonttori sijaitsi Kalifornian Cupertinossa. Nykyään Tandem on yritysostojen kautta päätynyt HP:n haltuun, ja NonStop-arkkitehtuuriin perustuvista järjestelmistä on tullut jälkimmäisen erillinen tuoteperhe.


title: Mayojen kauppa

text:
Mayojen kauppa: Mayojen talous perustui pienillä maatiloillakin pitkälle omavaraisuuteen. Niidenkin oli hankittava kaupan avulla joitain tavaroita, joita ei saanut kaikkialta: saviastioita, kookospähkinöitä, kivityökaluja ja suolaa. Tikalin ja El Miradorin kaltaiset suuret jopa 60 000–100 000 asukkaan kaupungit joutuivat hankkimaan ruokaa ja tarvikkeita jopa 100 kilometrin päästä.
Ylimystö tarvitsi ylellisyystuotteisiinsa jadea, pyrittiä, hienoa keramiikkaa ja kvesaalilinnun sulkia.


title: Sara Montiel

text: Sara Montiel (myös Sarita Montiel, oikealta nimeltään Maria Antonia Abad, 10. maaliskuuta 1928 Ciudad Real – 8. huhtikuuta 2013) oli espanjalainen näyttelijätär ja laulaja, joka oli aktiivinen vuodesta 1948. Hänellä oli kaksi adoptoitua lasta.


title: Sara Montiel

text: Montiel kuoli kotonaan Madridissa 8. huhtikuuta 2013.


title: Erkki Palosuo

text: Erkki Palosuo (vuoteen 1933 Brander, 28. kesäkuuta 1912 Kitee – 11. elokuuta 2007 Joensuu) oli geofysiikan professori ja Suomen jäätutkimuksen uranuurtaja. Hänen isänsä oli maalaisliittolainen kansanedustaja Akseli Brander. Palosuo aloitti jään fysiikan systemaattisen tutkimuksen, johon liittyi Itämeren jäiden muodostumisen ja liikkeiden ennustaminen. Tästä on ollut paljon hyötyä Suomen talvimerenkululle. Hän johti Merenkulkulaitoksen jääpalvelua vuosina 1955–1972. Palosuo oli Helsingin yliopiston geofysiikan professori vuosina 1973–1977.


title: Erkki Palosuo

text: Talvi- ja jatkosodan sekä Lapin sodan aikana Palosuo ansioitui lentoupseerina.


title: Teinimutanttininjakilpikonnat 2: Mönjän salaisuus

text: Teini-ikäiset mutanttininjakilpikonnat 2: Mönjän salaisuus () on toinen "Teini-ikäiset mutanttininjakilpikonnat" -elokuva. Elokuva sai ensi-iltansa Yhdysvalloissa 22. maaliskuuta 1991. Suomessa elokuvan ensi-ilta oli 19. heinäkuuta 1991.


text: Elokuva palkittiin John Du Prezin parhaasta elokuvamusiikista BMI Film Music -palkinnolla vuonna 1992.


text: "Video-oppaassa" vuodelta 1994 Kari Salminen moittii ideoiden ehtymisestä ja antaa elokuvalle yhden tähden viidestä, mikä vastaa sanallista arviota ”huono”. "VideoHound’s Golden Movie Retriever" on suopeampi ja antaa kaksi tähteä neljästä.


text: "Pääartikkeli:"


title: Osmankäämikerttunen

text: Osmankäämikerttunen ("Acrocephalus melanopogon") on kerttusten heimoon kuuluva varpuslintu.


title: Osmankäämikerttunen

text: Linnun pituus on 12–13 cm, siipien kärkiväli 15–16,5 cm ja paino 9–17 g, keskimäärin noin 11 g. Lintu muistuttaa ruokokerttusta niin kooltaan kuin väritykseltään ja lajien erottaminen maastossa vaikeaa. Selkäpuoli ja kupeet ovat osmankäämikerttusella tummemmat ja pään kuviot ovat voimakkaammat. Sukupuolet ovat samanvärisiä. Laulu on erilainen kuin ruokokerttusella ja muistuttaa hieman sekä etelänsatakielen että kangaskiurun livertelyä. Se ei yleensä esitä laululentoa.


title: Osmankäämikerttunen

text: Osmankäämikerttusen pääesiintymisalue on Kaspianmeren ja Kuolleenmeren välinen alue. Euroopassa se esiintyy laikuittain Välimeren rannikoilla sekä Unkarissa, Tonavan laaksossa, Ukrainassa ja Turkissa. Pohjois-Afrikassa sillä on pari erillistä esiintymää.


title: Osmankäämikerttunen

text: Laji on enimmäkseen lyhyehkön matkan muuttolintu, joka talvehtii Välimeren rannoilla, Lähi-idässä sekä Intiassa ja Pakistanissa.


title: Osmankäämikerttunen

text: Lajin esiintymisalueen koko on 1–10 miljoonaa neliökilometriä, Euroopassa elää 300 000–590 000 yksilöä ja lajin kanta on elinvoimainen.


title: Osmankäämikerttunen

text: Laji esiintyy keskimäärin lämpimämmässä ilmastossa kuin ruokokerttunen. Se asuu mieluiten vesistön äärellä saraniityillä, tamariskipensaikoissa, takkuisissa ryteiköissä sekä osmankäämi- ja järviruokokasvustoissa.


title: Osmankäämikerttunen

text: Pesä sijaitsee matalalla, 30–60 cm, kasvillisuuden varassa. Se on löyhästi lehdistä ja korsista rakennettu syvä malja, joka on pehmustettu etenkin osmankäämin siemenhahtuvilla. Naaras munii 3–6, tavallisesti 5, munaa. Muna painaa keskimäärin 1,6 g. Haudonta kestää 14–15 päivää, molemmat emot hautovat. Poikaset lähtevät pesästä lentokyvyttöminä noin 12 päivän ikäisinä.


title: Osmankäämikerttunen

text: Ravinto koostuu lähes yksinomaan niveljalkaisista, joita se kerää kasvillisuudesta, tavallisesti vesistön äärellä.


title: Not Born to Rock

text: Not Born to Rock oli Subtv:llä marraskuusta 2007 tammikuuhun 2008 esitetty tosi-tv-sarja, jossa joukko taidemusiikin osaajia perusti rockyhtyeen. Sarja koostui 10 jaksosta ja sen juonsi Silvia Modig. Kouluttajina toimivat suomalaiset alan ammattilaiset kuten Toni Wirtanen, Mariko ja Jouni Hynynen.


title: Not Born to Rock

text: Yhtye sai nimen Taltta (sanoista ”toisen alan taiteilijat”) ja siihen kuuluivat Ansku (rummut), Hessu (basso), Santtu (kitara) ja Erkki (laulu, kitara, kosketinsoitin). Sarjan aikana yhtye levytti ensimmäisen kappaleensa ”Julma nainen”, joka julkaistiin internetistä ladattavana digisinglenä. Kappaleesta kuvattiin myös ammattimainen musiikkivideo. Heinäkuussa 2007 yhtye esiintyi Hämeenlinnan Wanaja Festival -tapahtumassa.


title: Blitzkrieg (videopeli)

text: Blitzkrieg on saksalaisen CDV:n ja venäläisen 1C Companyn kehittämä toiseen maailmansotaan perustuva reaaliaikainen strategiapeli. Peli julkaistiin kesäkuussa 2003 Microsoft Windowsille ja OS X:lle. Pelin jatko-osa "Blitzkrieg 2" julkaistiin vuonna 2005.


title: Blitzkrieg (videopeli)

text: "Blitzkriegissä" pelaaja ohjaa panssarivaunuja, jalkaväkeä, tykistöä ja ilmavoimia länsiliittoutuneiden, Saksan tai Neuvostoliiton puolella.


title: Blitzkrieg (videopeli)

text: Pelin kampanjat kulkevat kronologisessa järjestyksessä tärkeimmistä toisen maailmansodan taisteluista toiseen. Pelissä ei ole tukikohdan rakentelua, vaan alussa on pieni osasto käytettävissä, minkä lisäksi saa kutsuttua lisävoimia.


title: Blitzkrieg (videopeli)

text: Pelissä ei useiden muiden strategiapelien tapaan ole tukikohdan rakentelua. Se perustuu pitkälti realistisuuteen ja realistisiin suhteisiin – "Blitzkrieg" saattaa jopa olla verrattavissa eräänlaiseen toiseen maailmansotaan sijoittuvaan simulaattoriin. Yksiköt ovat 1:1 suhteessa todellisuuteen ja pelissä eri aselajien toimiminen yhteen on hyvin tärkeää.


title: Blitzkrieg (videopeli)

text: Pääasiassa eri aselajeja ovat jalkaväki, panssarit, tykistö sekä ilmavoimat (joko tykistöön tai ilmavoimiin lasketaan mukaan it-yksiköt). Pelissä näitä aselajeja voidaan käyttää hyvin realistisen tuntuisesti yhteen, esimerkiksi jalkaväen rynnäkkö ilman panssareiden tuomaa suojaa ja tukea johtaa useimmiten suuriin tappioihin ja kaaokseen pelikentällä. Myös ammusvarastojen pitäminen suojatta (it-yksiköt) saattaa johtaa vihollisen ilmavoimien estämättömään hyökkäykseen ja logistiikan suunnattomaan kärsimiseen. Omat ilmavoimat taas tarjoavat vaikuttavaa apua sekä jalkaväelle että panssareille.


title: Blitzkrieg (videopeli)

text: Ilmavoimat kykenevät parhaimmillaan suorittamaan viidenlaisia operaatioita: tiedustelu-, pommitus-, syöksypommitus-, maahanlasku- ja ilmatilaoperaatioita (hyökkäys viholliskoneiden kimppuun).


title: Blitzkrieg (videopeli)

text: "Blitzkrieg"-peliin on runsaasti lisäosia ja sen moottoria on käytetty useissa itsenäisissä peleissä. Näistä hyvä esimerkki on suomalais-venäläisen ryhmän tekemä talvisotaan sijoittuva "".


title: Gyokuon-hōsō

text: Gyokuon-hōsō (, ”jalokiviääninen lähetys”) oli radiolähetys, jossa Japanin keisari Hirohito luki ääneen Keisarillisen asetuksen sodan päättämiseksi (). Keisari julisti asetuksessa japanilaisille, että Japanin hallitus oli hyväksynyt Potsdamin julistuksen, joka vaati Japanin armeijalta ehdotonta antautumista toisen maailmansodan lopussa. Puhe lähetettiin 15. elokuuta vuonna 1945 keskipäivällä Japanin aikaa Okinawan taistelun, atomipommien pudottamisen ja Neuvostoliiton sodanjulistuksen jälkeen.


title: Gyokuon-hōsō

text: Hirohiton puhe oli luultavasti ensimmäinen kerta, kun Japanin keisari puhui (joskin levyn kautta) suoraan kansalleen. Puhe tehtiin muodollisella, jokseenkin arkaaisella vanhan keisarillisen hovin käyttämällä japanilla. Lisäksi Hirohiton puhe ei suorasti viitannut antautumiseen lainkaan, vaan siinä ilmoitettiin keisarin ohjanneen hallitusta hyväksymään täysin Potsdamin julistuksen ehdot. Tämä aiheutti sekaannusta kuuntelijoissa, joista monet eivät olleet varmoja oliko Japani antautunut vai kannustiko Hirohito heitä vastustamaan vihollisen hyökkäystä. Radiolähetyksen huono äänenlaatu ja liiallisen muodollinen hovikieli lisäsivät hämäännystä.


title: Gyokuon-hōsō

text: Puhetta ei lähetetty suorana, vaan se soitettiin keisarillisessa palatsissa 13. tai 14. elokuuta tehdystä tallenteesta. Monet Japanin armeijan jäsenet olivat äärettömän vihaisia Hirohiton päätöksestä, jota he pitivät kunniattomana. Niinpä jopa tuhat upseeria yritti hyökätä keisarilliseen palatsiin illalla 14. elokuuta tuhotakseen tallenteen. Se salakuljetettiin onnistuneesti palatsista pyykkikorissa naisten alusvaatteiden seassa ja lähetettiin seuraavana päivänä, vaikka radioasemallakin sen lähettäminen yritettiin estää.


title: Gyokuon-hōsō

text: Puheessa Hirohito huomauttaa, että sota joka on tarkoitettu ”suojelemaan japanilaisia ja tuomaan rauhaa ja vakautta Itä-Aasian alueelle […] ei ole ollut Japanille menestyksellinen” ja että ”sota ei ole täysin edennyt toivomallamme tavalla”. Sitten hän kertoo, että ”vihollisella on nyt uusi ja kauhea ase, jolla on mahdollisuus tuhota lukuisia viattomia henkiä ja aiheuttaa lukematonta tuhoa”. Huomautuksen uskotaan viittaavan vain päiviä aiemmin tapahtuneisiin Hiroshiman ja Nagasakin pommituksiin. Keisari ei kuitenkaan lainkaan maininnut muutamaa päivää aikaisemmin alkanutta Neuvostoliiton hyökkäystä. Lopuksi hän kuuluisasti sanoo: ”kuitenkin, ajan ja kohtalon sanelun mukaan Me olemme päättäneet päällystää tien suurelle rauhalle kaikille tuleville sukupolville kestämällä mikä on kestämätöntä ja sietämällä mikä on sietämätöntä”.


title: Gyokuon-hōsō

text: Lauseen loppuosasta tuli Yhdysvaltain miehityskaudella lukemattomia kertoja toistettu motto, joka kuvasi paitsi ”tappion nöyryytystä, kipua hyväksyä se, mitä 20 vuoden äärinationalistinen indoktrinointi oli teroittanut japanilaisten mieliin kaikkein kivuliaimmaksi asiaksi, mutta myös kamppailua löytää maailmassa kokonaan uusi asema ja identiteetti.” Se tarkoitti myös selviytymistä maan lähes täydellisestä romahduksesta.


title: Sampo Karjalainen

text: Sampo Karjalainen (2. toukokuuta 1977 Tampere) on Sulake Corporation Oy:n toinen perustaja, suunnittelupäällikkö ja Habbo-pelimaailman visuaalisen ilmeen tekijä.


title: Sampo Karjalainen

text: Karjalainen on viettänyt suurimman osan lapsuudestaan Espoossa. Hän suoritti ylioppilastutkinnon Helsingin kuvataidelukiossa 1997 ja on sittemmin opiskellut Helsingin yliopistossa tietojenkäsittelytiedettä, matematiikkaa ja kirjallisuutta. Karjalainen on avoliitossa freelancer-muotitoimittaja Liisa Jokisen kanssa. Karjalaisen isä oli Teknillisen korkeakoulun akustiikan laboratorion professori Matti Karjalainen.


title: Sampo Karjalainen

text: Karjalaisen ensimmäinen tietokone oli Commodore 64, minkä jälkeen hän sai pian käyttöönsä Apple Macintoshin. Harrastuksensa myötä hän hakeutui suomalaiseen Macintosh-käyttäjien yhdistykseen, jossa hän tapasi To The Point -yhtiön perustajat Jussi Luukkosen ja Tatu Kuivalahden. Hänen ensimmäinen työpaikkansa oli kyseisessä yhtiössä 1994.


title: Sampo Karjalainen

text: To The Point -yhtiössä Karjalainen tapasi yhtiökumppaninsa Aapo Kyrölän. Heidän ensimmäinen yhteishankkeensa oli graafinen chat-sovellus nimeltä "Mobiles Disco". Ohjelmistossa käytettiin FUSE-serveriteknologiaa, josta suomennettu nimi Sulake vakiintui heidän perustamansa yhtiön nimeksi.


title: Sampo Karjalainen

text:
Työskenneltyään hetken Ego Taivas Medialab -nimisessä yrityksessä Karjalainen ja Kyrölä perustivat Sulakkeen toukokuussa 2000, johon mukaan tulivat myös Taivas-yhtiöt ja Elisa. Ensimmäinen virtuaalinen Hotelli Kultakala avattiin elokuussa 2000, josta ensimmäinen kansainvälinen versio avattiin Briteissä tammikuussa 2001. Samalla tuotteen nimeksi tuli Habbo. Vuonna 2005 palvelu toimi jo 16 maassa ja Sulake työllisti 200 henkeä.
Vuonna 2005 Karjalainen ja Kyrölä saivat Suomi-palkinnon ja 2006 Suomalaisen insinöörityöpalkinnon Habbo -virtuaalimaailman kehittämisestä.


title: Sampo Karjalainen

text: Vuonna 2005 Karjalainen aloitti harrastusprojektina Hel Looks -nettisivun avovaimonsa Liisa Jokisen kanssa. Sivuille he valokuvaavat ja haastattelevat helsinkiläisiä ihmisiä, joilla on persoonallinen tyyli.


title: Tandem

text: Tandem viittaa yleisesti kahden hengen laitteeseen. Sana voi tarkoittaa myös seuraavia asioita:


title: Blitzkrieg 2

text: Blitzkrieg 2 on Nival Interactiven kehittämä ja CDV Softwaren julkaisema toiseen maailmansotaan perustuva reaaliaikainen strategiapeli, joka on jatko-osa vuonna 2003 julkaistulle "Blitzkriegille". Pelille julkaistiin lisäosa "Blitzkrieg 2 Fall of the Reich".


title: Blitzkrieg 2

text: Peliin on lisätty Tyynenmeren sota, jossa pelaaja voi taistella japanilaisia vastaan.


title: Blitzkrieg 2

text: Pelissä ei ole normaalia tukikohdan rakentelua, vaan pelaajan käytettävänä on alussa vaihteleva määrä kalustoa, jonka lisäksi voi kutsua lisävoimia. Pelissä on kolme kampanjaa ja yli 60 tehtävää Yhdysvaltain, Saksan ja Neuvostoliiton kampanjoissa.


title: Blitzkrieg 2

text: Saksan kampanjassa pelaaja pystyy ohjaamaan saksalaisjoukkoja Ranskan offensiivissa, Tobrukin piirityksessä sekä Stalingradin ja Ardennien taisteluissa.


title: Blitzkrieg 2

text: Yhdysvaltain kampanjassa koetaan Filippiinien puolustaminen, Guadalcanalin taistelu, Leytenlahden taistelu ja Ruhrin teollisuusalueen motti.


title: Blitzkrieg 2

text: Neuvostoliiton kampanjassa ovat taas Moskovan taistelu, Sevastopolin taistelu, operaatio Uranus ja Berliinin taistelu.


title: Anneli Pukema

text: Eeva Anneli Pukema (o.s. Tapiaro, 22. elokuuta 1929 Kirvu – 7. tammikuuta 2008 Helsinki) oli suomalainen näytelmäkirjailija.


title: Anneli Pukema

text: Pukema kävi keskikoulun. Hänen kirjailijauransa alkoi radiokuunnelmilla. Niistä tunnetuimpiin kuuluu "Eleonoran testamentti" (1983), joka sai sokeain kuunnelmapalkinnon ja palkinnon Prix Italia -kilpailussa. Teatterinäytelmien menestyksekkäimpiä on ollut "Rakastettu Johansson".


title: Anneli Pukema

text: Pukema kirjoitti lisäksi pakinoita, kolumneja ja kritiikkiä sekä artikkeleita kulttuurista eri lehtiin, kuten Kansan Tahto, Me, Uusi Nainen ja Kaleva. Hän on tehnyt kolme laulunsanoitusta.


title: Anneli Pukema

text: Pukema toimi Näytelmäkirjailijaliitossa ja oli valtion näyttämötaidetoimikunnan jäsen.


title: Abra (Filippiinit)

text: Abra on Filippiinien pohjoisosassa Luzonissa sijaitseva provinssi. Sen pääkaupunki on Bangued. Provinssin naapureita ovat pohjoisessa Ilocos Norte ja Apayao, etelässä Ilocos Sur ja Mountain Province, Ilocos Norte ja Ilocos Sur lännessä ja Kalinga ja Apayao idässä.


title: Abra (Filippiinit)

text: Abran asukkaista suurin osa kuuluu Filippiinien suurimpaan etniseen ryhmään ilocanoon. Alueen asukasluku oli 241 160 vuonna 2015.


title: Abra (Filippiinit)

text: Alueella puhutut pääkielet ovat iloko ja itneg. Ilokoa puhuu äidinkielenään noin 73 % provinssin asukkaista. Tagalogia puhuu 0,16 % asukkaista.


title: Hosokawa-klaani

text: Hosokawa-klaani () oli japanilainen klaani, joka oli peräisin Minamoto-klaanista sen haaran Seiwa-genjin kautta. Klaani oli erityisen vaikutusvaltainen Länsi-Japanissa ja Shikokun saarella Muromachi-kaudella, kun se oli Ashikaga-sotilashallinnon aikana yksi kolmesta shōgunin avustajan eli kanrein asemaa hallussaan pitäneestä suvusta. Myöhemmin Edo-kaudella 1600-luvulla klaanin jäseniä toimi Higon provinssin daimioina.


title: Pampanga

text: Pampanga on Filippiinien provinssi, joka sijaitsee Keski-Luzonissa Manilanlahden pohjoisrannalla. Sen pääkaupunki on San Fernando City. Provinssin naapureita ovat Bataan ja Zambales lännessä, Tralac ja Nueva Ecija pohjoisessa ja Bulacan kaakossa. Pampangan nimi juontaa aikoinaan alueille saapuneiden espanjalaisten joenrannalla asuneille asukkaille antamasta nimestä. Sana "pangpang" tarkoittaa joenpenkkaa. Provinssi perustettiin vuonna 1571, mikä tekee siitä Keski-Luzonin alueen vanhimman. Provinssi tunnetaan myös Filippiinien kulinaarisena keskuksena. Provinssin asukasluku oli 2 198 110 vuonna 2015.


title: Pampanga

text:
Filippiinien presidentti Gloria Macapagal-Arroyo on kotoisin Pampangan provinssista.
Apl.de.ap (The Black Eyed Peas) on myös kotoisin Pampangan provinssista.


title: Rayman 3: Hoodlum Havoc

text: Rayman 3: Hoodlum Havoc on Ubisoftin ja Ubisoft Shanghain kehittämä sekä Ubisoftin julkaisema "Rayman"-pelisarjan kolmas tasohyppelypeli. Peli julkaistiin vuonna 2003 Nintendo GameCubelle, Game Boy Advancelle, PlayStation 2:lle, Xboxille, Microsoft Windowsille, N-Gagelle, OS X:lle sekä vuonna 2012 PlayStation Networkissa ja Xbox Live Arcadessa. Pelin Game Boy Advance -versiolle on julkaistu vuonna 2005 jatko-osa "".


title: Rayman 3: Hoodlum Havoc

text: Rayman voi heitellä käsiään vapaasti ja näyttää kieltään niin että kärpäs-Hoodlum muuttuu tavalliseksi lumiksi.


title: Rayman 3: Hoodlum Havoc

text: Rayman pystyy erilaisten voimapesujauhepurkkien avulla muuttamaan kätensä erilaisiksi aseiksi. Nämä erikoiskyvyt kumminkin kestävät vain vähän aikaa.


title: Rayman 3: Hoodlum Havoc

text: Vihreä jauhe: Pyörre. Rayman pystyy nostamaan erillisia esineitä kuten pyörre-sieniä ja Hoodlumeita.


title: Rayman 3: Hoodlum Havoc

text: Punainen jauhe: Metallinyrkit. Raymanin kädet muuttuvat uskomattoman voimakkaiksi, ja hän pystyy lyömään viholliset helpommin ja rikkomaan ovia.


title: Rayman 3: Hoodlum Havoc

text: Sininen jauhe: Sudenraudat. Rayman saa käyttöönsä sudenraudat, joilla hän voi tarrautua erilaisiin koukkuihin.


title: Rayman 3: Hoodlum Havoc

text: Oranssi jauhe: Ohjusisku. Raymanin käsi muuttuu ohjukseksi, jota voi vapaasti ohjata. Tätä voimaa käyttäessä on melkein pakko pysyä purkin päällä, jos tahtoo oikeasti osua johonkin.


title: Rayman 3: Hoodlum Havoc

text:
Keltainen jauhe: Kypäräkopteri. Raymanin päähän ilmestyy kypärä, josta putkathtaa minikopteri. Sillä voi lentää ylöspäin.
Rayman: Päähenkilö ja pelattava hahmo. On ollut voittoisa kahdessa aikaisemmassa seikkailussa ja on nyt supertähti, vaikkei itse usein käyttäydykään niin. On tyypillisesti nukkumassa ja laiskottelemassa kavereidensa kanssa.


title: Rayman 3: Hoodlum Havoc

text: Globox: Raymanin erottamaton ystävä, joka on usein pelokas ja arka. Hänen rakkautensa luumumehuun on käsittämätön ja hän humaltuu usein sitä juodessaan. Hänen ainoa virheensä oli nielaista Hoodlumien johtaja André, joka piinaa häntä vatsasta käsin.


title: Rayman 3: Hoodlum Havoc

text: André: Hoodlumien johtaja ja muita lajitovereitaan huomattavasti älykkäämpi. Ainoa tavoite on olla maailman valtias. Hänen heikkouksiaan ovat kiivas luonne ja luumumehu.


title: Rayman 3: Hoodlum Havoc

text: Hoodlumit : Mustia, kärpäsen näköisiä olentoja, jotka kerivät eläinten villan kutoakseen niistä asut.


title: Rayman 3: Hoodlum Havoc

text: Rayman nukkuu rauhallisesti metsässä ystävänsä Globoxin kanssa, kun yhtäkkiä ilkeät Hoodlumit hyökkäävät metsään. Globox herää Murfyyn ja hyppää puuhun Raymanin vielä koisiessa. Huomatessaan Hoodlumin lähestyvän, Globox yrittää nostaa nukkuvan ystävänsä ylös puuhun. Raymanin kädet kuitenkin irtoavat ja viimein Rayman herää huomatakseen vain tuijottavansa kiväärin piippuun. Juuri kun Hoodlum laukaisee aseensa, Murfy ilmestyy paikalle ja pelastaa Raymanin. Hoodlumit yrittävät ampua Raymanin ja Murfyn, mutta kaksikko pääsee turvaan. Rayman löytää myöhemmin Globoxin, jolla oli hallussaan Raymanin kädet. Pian paikalle ilmestyy Hoodlumien johtaja Andre joka säikäyttää Globoxin Keijujen luolaan. Rayman onnistuu tuhoamaan Andren Hoodlomin ruumin, mutta itse Andre pakenee paikalta. Andre joutuu vahingossa Globoxin sisälle ja Teensyjen kuningas kehottaa Globoxin käyttämään tohtori Otto Psi:n luona. Otto ei pysty poistamaan Andren Globoxin sisältä ja ohjaakin kaksikon toisen tohtorin Romeo Pattin luona. Heidän epäonnekseen Romea ei myös kykene poistamaan Andren Globoxin sisältä, mutta Romeo kertoo tohtori Art Rytuksen pystyvän siihen. Rayman ja Globox joutuvat Knaarereiden temppeliin, jossa Globox kidnapataan. Rayman joutuu myöhemmin kaksin taisteluun Refluxin kanssa, joka on Knaarereista vahvin. Rayman onnistuu voittamaan Refluxin ja Knaareiden johtaja antaa Raymanille uuden taidon, jolla hän pystyy mustat lumit muuttamaan takaisin punaiseksi. Rayman ja Globox löytävät viimeikin Artin ja tämä onnistuu poistamaan Andren, mutta valitettavasti Andre pääsee pakoon. Andre suuntaan Knaareiden temppeliin ja kohtaa siellä Refluxin joka päättää liittoutua tämän kanssa yrittäkseen voittaa Raymanin. Rayman ja Globox suuntavat Hoodlumien päämajaan ja Rayman tuhoaa päägeneraattorin. Rayman löytää myöhemmin Refluxin, joka on yhdistynyt Andren kanssa ja samalla muuttanut ulkomuotoaan. Kaksin taistelun päätteeksi Rayman onnistuu yhdessä Globoxin kanssa tuhoamaan Refluxin ja Rayman muuttaa Andren takaisin punaiseksi lumiksi. Myöhemmin kaikki mustat lumit muuttuvat punaiseksi. Globox suree Andren kohtaloa, koska tämä ehti pitää tästä vaikka itse Andre ei tykännyt Globoxista. Tarinan lopussa yksi punaisesta lumeista muuttuu mustaksi joka osoittautui Andreiksi.


title: Jordan EJ11

text: Jordan EJ11 oli Eghbal Hamidyn sekä John McQuilliamin suunnitelema ja Jordanin käyttämä auto kaudella 2001. Autoa ajoivat saksalainen Heinz-Harald Frentzen, italialainen Jarno Trulli ja muutaman kilpailun ajan brasilialainen Ricardo Zonta ja ranskalainen Jean Alesi. Auto käytti Brembon ja Hitcon yhteistyössä valmistettuja jarruja sekä Bridgestonen renkaita.


title: Jordan EJ11

text: Kausi alkoi heti pistesijalla, kun Frentzen kurvaili Australian GP:ssä viidenneksi. Seuraavaksi vuorossa olleessa Malesian GP:ssä hän oli neljäs. Trulli saavutti kauden ensimmäiset pisteet Brasilian GP:ssä ajettuaan viidenneksi. Hän uusi sijoituksensa San Marinon GP:ssä. Samassa kilpailussa Frentzen ajoi kuudenneksi. Espanjan GP:ssä Trulli saavutti neljännen sijan.


title: Jordan EJ11

text: Monacon GP:hen talli ilmoitti lähtevänsä kokonaan ilman luistonestoa. Syynä tähän oli epäonnistuneet kilpailuiden startit. Itävallan GP:ssä tallin molemmat kuljettajat jäivätkin lähtöruudukkoon. Kauteen mahtui dramatiikkaa, kun neljä päivää ennen Saksan GP:tä talli kertoi antaneensa potkut Frentzenille. Potkujen syyt olivat kauan epäselvät, kunnes tallipäällikkö Eddie Jordan kertoi itse niistä näin: ""- Tuolloin en voinut päästää Frentzeniä uusimaan sopimustaan, koska ainoa tapa pitää Hondan moottorit oli antaa Satōlle paikka tallissa. Rakastin Frentzeniä – hän voitti enemmän kilpailuja Jordanille kuin kukaan muu, mutta minun oli varmistettava moottoritilanne. Kukaan lukuun ottamatta paria Jordanin työntekijää ei aavistanut, miksi minun täytyi tehdä se. Vihasin sitä tilannetta – olisin halunnut pitää Frentzenin, mutta en voinut."" Ricardo Zonta korvasi Frentzenin Saksan GP:ssa.


title: Jordan EJ11

text: Jean Alesi kilpaili Frentzenin jättämällä paikalla Unkarin GP:stä lähtien. Ainoan pistesijoituksen hän toi tallille Belgian GP:stä sijoittumalla kuudenneksi. Trulli ylsi vielä Yhdysvaltain GP:ssä neljänneksi.


title: Jordan EJ11

text: Kauden aikana talli sai kokoon kokonaiset 19 pistettä. Valmistajien MM-sarjassa Jordan oli viides. Kauden päätteeksi Alesi lopetti pitkän F1-uransa. Talli ilmoitti myös, että Gary Anderson palaa talliin kolmen vuoden tauon jälkeen.


title: Jordan EJ11

text: Lihavointi tarkoittaa paalupaikkaa, "kursivointi" kilpailun nopeinta kierrosta.


title: Robbie Rist

text: Robert Anthony Rist (s. 4. huhtikuuta 1964 La Mirada, Kalifornia) on yhdysvaltalainen entinen lapsinäyttelijä, joka työskentelee nykyisin enimmäkseen ääninäyttelijänä ja muusikkona.


title: Robbie Rist

text: Rist aloitti uransa 1970-luvulla näytellessään Oliver Martinia televisiosarjassa The Brady Bunch. Sarjan jälkeen hän jatkoi esiintymistään useimmiten televisiosarjoissa, kuten The Bionic Woman, Mary Tyler Moore, Galactica 1980, Simon & Simon, Tietokonejengi ja Ritari Ässä. Vuonna 1990 Rist sai ensimmäisen merkittävän elokuvaroolinsa ääninäyteltyään Michelangeloa Teini-ikäiset mutanttininjakilpikonnissa, sekä myöhemmin ilmestyineissä jatko-osissa. Rooliin hän päätyi koe-esiintymisen kautta, jossa he etsivät surffislangin tapaista ääntä. Lisäksi Rist tunsi hahmon tutustuttuaan Turtles-sarjakuviin neljävuotta aikaisemmin muusikkoystävänsä kautta. Michelangelo oli samalla hänen ensimmäisiä äänirooleja, jonka jälkeen Rist keskittyi urallaan enemmän ääninäyttelemiseen animaatioissa, kuten Batman, Tosi viilee haamujengi, Spies-tytöt, Naruto ja Evil Con Carne.


title: Robbie Rist

text: Rist on myös luonut uraa musiikin parissa laulajana ja tuottajana. Hän on esiintynyt laulajana ja kitaristina losangelesilaisissa rock-yhtyeissä, kuten Wonderboy, The Andersons, Cockeyed Ghost ja Nice Guy Eddie. Musiikin tuottajana Rist on tehnyt yhteistyötä muun muassa Backlinen, Ginger Britt and the Mightyn, Jeff Caudillin, Steve Barton and the Oblivion Clickin ja Nice Guy Eddien kanssa.


title: Sibilla Aleramo

text: Sibilla Aleramo (14. elokuuta 1876 – 13. tammikuuta 1960) oli italialainen kirjailija ja feministi. Hänet tunnetaan parhaiten omaelämäkerrallisista kuvauksistaan naisen elämästä 1800-luvun lopun Italiassa.


title: Sibilla Aleramo

text: Aleramo (syntymänimeltään Rina Faccio) syntyi Alessandriassa, Piemontessa. Hänet pakotettiin lopettamaan koulu kuusitoistavuotiaana ja menemään naimisiin miehen kanssa, joka raiskasi hänet. Aleramon ensimmäinen kirja kuvasi hänen päästöstään jättää miehensä ja poikansa ja muuttaa Roomaan 1901. Hän oli aktiivinen poliittisissa ja artistisissa ympyröissä, mutta kirjoitti kuitenkin koko ajan feminismistä ja homoseksuaalisesta ymmärryksestä.


title: Sibilla Aleramo

text: 1908 Aleramo tapasi Cordula "Lina" Polettin naisten kongressissa ja heidän vuoden mittainen suhteensa muodosti pohjan romaanille "Il passaggio". Poletti kuvattiin kauniina ja kapinallisena, ja taipuvaisena pukeutumaan miesten vaatteisiin.


title: Sibilla Aleramo

text: Aleramo jatkoi Italian johtavana feministinä. Hänen kirjoituksensa Polettille ovat viime vuosina olleen tutkimuksen alaisena niiden ennakkoluulottomista näkemyksistään homoseksuaalisuudesta. Vaikka Aleramo oli suhteessa Polettin kanssa hän oli myös rakastunut mieheen nimeltä Giovanni Cina. Aleramo ilmaisee kirjeissään Polettille ettei koskaan katunut rakastaneensa molempia samaan aikaan.


title: Sibilla Aleramo

text: Myöhemmin Aleramo kiersi Eurooppaa ja oli aktiivinen kommunisti politiikassa toisen maailmansodan jälkeen. Vuoden 2002 elokuva "Un Viaggio Chiamato Amore" kuvaa Aleramon suhdetta kirjailija Dino Campanaan.


title: Tokugawa Iemitsu

text: Tokugawa Iemitsu (, 1604–1651) oli Japanin Tokugawa-shōgunaatin kolmas shōgun. Hän toimi shōgunina vuosina 1623–1651. Iemitsu oli shōgunaatin perustaja Tokugawa Ieyasun pojanpoika ja toisen shōgunin, Tokugawa Hidetadan, vanhempi poika.


title: Tokugawa Iemitsu

text: Tokugawa Iemitsu johdatti Japanin avoimuudesta eristäytymiseen ja harjoitti ankaraa sakoku-ulkopolitiikkaa, joka pyrki rajoittamaan japanilaisten kaikkia yhteyksiä ulkomaalaisiin. Vuonna 1633 hän kielsi ulkomaalaisia laivoja käymästä muissa Japanin satamissa kuin Nagasakissa, ja vuonna 1635 japanilaisia laivoja kiellettiin purjehtimasta ulkomaille. Iemitsu koki etenkin kristinuskon uhaksi, ja vuonna 1639 hän karkotti maasta kaikki ulkomaalaiset hollantilaisia ja kiinalaisia lukuun ottamatta. Erityisesti portugalilaisia kiellettiin käymästä lainkaan Japanissa. Koska hollantilaiset eivät olleet yrittäneet käännyttämistä, he saivat erivapauksia, ja niin Hollannista tuli Japanin pääasiallinen linkki ja tietolähde Eurooppaan päin.


title: RSS Laaka

text: Riihimäen Seudun Salibandyseura Laaka on 2002 perustettu riihimäkeläinen salibandyn erikoisseura. Seuran puheenjohtajana toimii Timo Kapulainen. Kaudella 2011–2012 seuran miesten edustusjoukkue pelaa maan kolmanneksi korkeinta sarjatasoa II-divisioonaa.


title: RSS Laaka

text: Seuran miesten edustusjoukkue pelasi kolme kautta I-divisioonassa, ennen kuin se päätti luopua sarjapaikastaan taloudellisista syistä kaudelle 2009–2010, ja anoi salibandyliitolta paikka II-divisioonasta. Liitto ei kuitenkaan myöntänyt paikkaa II-divisioonasta, vaan joukkue sijoitettiin III-divisioonaan.


title: Lew Hoad

text: Lewis Alan "Lew" Hoad (23. marraskuuta 1934 – 3. heinäkuuta 1994) oli australialainen tennispelaaja. Hän kuului lajissaan aikansa maineikkaimpiin nimiin ja sai vuonna 1980 uramenestyksistään paikan Hall of Famesta.


title: Lew Hoad

text: Hoad asui myöhempinä vuosinaan puolisonsa Jennyn kanssa pitkään Espanjan Fuengirolassa. Hän kuoli siellä 59-vuotiaana sydänkohtaukseen kesken leukemian hoitojen.


title: Lew Hoad

text: Hoadin saavutusten joukkoon lukeutuvat kaksinpelin voitot kolmessa neljästä Grand Slam -turnauksesta vuonna 1956, jolloin hän päihitti Australian avointen ja Wimbledonin loppuottelussa maanmiehensä Ken Rosewallin sekä Ranskan avointen loppuottelussa Ruotsin Sven Davidsonin. Yhdysvaltain avoimissakin hän ylsi loppuotteluun, jossa Ken Rosewall oli häntä parempi. Seuraavana vuonna Hoad uusi Wimbledon-voittonsa.


title: Lew Hoad

text: Nelinpelissä Hoad on saavuttanut useita Grand Slam -turnausten voittoja. Australian avoimissa hän voitti nelinpelin jo 18-vuotiaana vuonna 1953 häntä kolme viikkoa vanhemman Ken Rosewallin parina. Davis Cupia hän oli voittamassa vuosina 1953, 1955 ja 1956.


title: Demos Shakarian

text: Demos Shakarian Jr. (21. heinäkuuta 1913 Downey, Kalifornia, Yhdysvallat – 23. heinäkuuta 1993) oli yhdysvaltalainen maanviljelijä ja meijerinomistaja, joka perusti maailmanlaajuiseksi levinneen karismaattis-kristillisen liikemiesjärjestön nimeltä Full Gospel Business Men's Fellowship International (FGBMFI).


title: Demos Shakarian

text: Demos nimettiin isoisänsä Demos Shakarianin mukaan, joka oli lähtöisin Armeniasta, pienestä Kara Kalan kylästä Ararat-vuoren juurelta. Isoisä oli ollut tiukka presbyteeri. Vuonna 1900 isoisän kerrotaan kokeneen hengellisen herätyksen ja niin sanotun Pyhän Hengen kasteen jouduttuaan tekemisiin venäläisten ympäriinsä matkustavien helluntalaiskristittyjen kanssa. Perheen kerrotaan saaneen profetian, että kaikkien pitää muuttaa pois maasta, elleivät halua kuolla, minkä johdosta he muuttivat Los Angelesiin vuonna 1905. Shakarianit itse kertovat kaikkien Kara Kalan kylän paikoilleen jääneiden asukkaiden saaneen surmansa armenialaisten kansanmurhassa vuonna 1914.


title: Demos Shakarian

text: Demos jr. syntyi Los Angelesissa tiukkaan armenialaishelluntalaiseen yhteisöön. Jo varhain hän työskenteli isänsä maatilalla. Perheen maatila laajeni ajan myötä erääksi maailman suurimmista yksityisomistuksessa olleista meijeriyrityksistä. Shakarian kertoi itse kokeneensa Hengen kasteen 13-vuotiaana seurakuntakokouksen aikana ja puhuneensa kielillä. 20-vuotiaana hän avioitui Rose Gabrielin kanssa. Pariskunta koki kutsumusta lähteä hengelliseen toimintaan.


title: Demos Shakarian

text: Shakarian tapasi aikanaan Yhdysvalloissa tunnetun evankelistan, tohtori Charles Pricen, 1941. Demos on kertonut nähneensä vakavasti auto-onnettomuudessa rampautuneen Florence-sisarensa parantuneen, kun Price oli rukoillut tämän puolesta. Kokemus vakuutti Shakarianin yhä enemmän hänen kokemastaan kutsumuksesta. Shakarian itse sanoo kokeneensa erityisesti kehotusta alkaa organisoida toimintaa ja rohkaista toisia (1.Kor. 12:28) sen sijaan että hän alkaisi itse saarnaajaksi, opettajaksi, parantajaksi tai profeetaksi. Suomenkielisessä Raamatussa tätä kutsumusta sanotaan "kyvyksi auttaa muita".


title: Demos Shakarian

text: Vuonna 1951 Shakarian organisoi Oral Robertsin kokoussarjan Los Angelesissa. Yhdessä Robertsin kanssa he kutsuivat koolle kokouksen Los Angelesilaiseen kahvilaan. Shakarianilla oli jo nimikin valmiina - Full Gospel Business Men's Fellowship International. Shakarianin järkytykseksi lauantaiaamuksi järjestettyyn tilaisuuteen tuli paikalle vain 21 miestä. Miehet päättivät kuitenkin jatkaa kokouksia lauantaisin. Joulukuussa 1952 paikalla oli enää 15 miestä ja Shakarian päätti jo lopettaa toiminnan.


title: Demos Shakarian

text: Toiminta kuitenkin jatkui Shakarianin ja kahden muun miehen saatua voimakkaan kokemuksen sen tärkeydestä. Seuraavana päivänä kaksi liikemiestä lahjoitti tuhat dollaria ja kolmas tarjosi painokonettaan ryhmän käyttöön. Lehti nimeltä "The Full Gospel Business Men's Voice" perustettiin. Siitä lähtien toiminta alkoi levitä ja ympäri Yhdysvaltoja alkoi syntyä FGBMFI:n "osastoja". Miehet kokoontuivat yleensä aamiaisen, lounaan tai päivällisen merkeissä. Toiminta tapahtui kokonaan maallikoiden organisoimana ja maallikoille suunnattuna.


title: Demos Shakarian

text: Ensimmäinen osasto Kanadassa perustettiin Torontoon 1956. Vuonna 1959 toiminta levisi Haitille ja edelleen ympäri maailmaa. Vuonna 1975 maailmalla oli jo 1 650 osastoa, joiden kokouksissa kävi kuukausittain 500 000 ihmistä. Demos Shakarian kuoli 1993, kaksi päivää jälkeen hänen 80-vuotissyntymäpäivänsä. Toiminta kuitenkin jatkui ja vuonna 2004 FGBMFI:llä oli osastoja 132 maassa.


title: U-Bayou

text: U-Bayou on suomalainen zydeco- ja cajun-henkinen yhtye, joka toimi aktiivisesti 1990-luvun alkupuolella. Mukana olivat muun muassa Mikko Saarela, Tuomo Heikkola, Päivi Takala, Make Salama, Ari Taponen, Juha Sivonen, Honey Aaltonen ja Woude Voutilainen. Yhtyeeltä ilmestyi kaksi albumia, "Tuu steppaamaan!" (1991) ja "Juupajuu tuu" (1993). Voutilaisen ohella myös Heikkolalla oli päälaulusolistin tehtäviä. Yhtyeen ohjelmistossa oli sekä perinteisten laulujen suomennoksia että Voutilaisen, Heikkolan ja Saarelan sävellyksiä.


title: U-Bayou

text: U-Bayou esiintyy nykyään hyvin harvoin. Elokuussa 2012 yhtye esiintyi Sysmässä.


title: Ellsworth Vines

text: Henry Ellsworth Vines, Jr. (28. syyskuuta 1911 – 17. maaliskuuta 1994) oli yhdysvaltalainen urheilija. Hän tuli alun alkaen tunnetuksi tennismestarina, mutta lopetti kyseisen uransa jo 28-vuotiaana siirtyäkseen golfiin. Hän kilpaili molemmissa lajeissaan ammattilaistasolla.


title: Ellsworth Vines

text: Vines on kuulunut Rhode Islandin International Tennis Hall of Fameen vuodesta 1962.


title: Ellsworth Vines

text: Vines voitti miesten kaksinpelin Yhdysvaltain avoimissa 1931 ja 1932 sekä Wimbledonissa 1932. Vuonna 1933 hän voitti Yhdysvaltain joukkueen jäsenenä Davis Cupin.


title: Ellsworth Vines

text: Golfaajana Vines voitti Massachusetts Openin 1946 ja Utah Openin 1955. Hän oli 82 vuoden ikäinen kuollessaan 17. maaliskuuta 1994.


title: Penkojat

text: Penkojat eli maatimalit (Orthonychidae) on varpuslintuihin kuuluva heimo. Lajeja esiintyy luonnonvaraisina ainoastaan Australiasta ja Uudesta-Guineasta. Maatimalit käyttävät syödessään jäykkää pyrstöään tukenaan, ravinto koostuu pääasiassa hyönteisistä ja toukista. Maatimalit elävät puoliksi maassa, ja niiden lentotaito on heikohko. Pesä on maassa tai lähellä maata.


title: Penkojat

text: Penkojien heimoon kuuluu ainoastaan yksi suku: penkojat ("Orthonyx"), johon kuuluu kolme lajia. Nimitystä "maatimalit" käytettiin aiemmin viiriäispenkojien ryhmästä (Cinclosomatidae, syn. Cinclosomatini tai Cinclosomatinae), johon penkojien suku joskus luokitellaan.


title: Jaakko Holkeri

text: Jaakko Kalevi Holkeri (s. 11. joulukuuta 1946 Toijala) on suomalainen juristi ja toimitusjohtaja, joka toimi Suomen Hiihtoliiton puheenjohtajana vuosina 2004–2009. Hänet valittiin toiselle puheenjohtajakaudelle 8. marraskuuta 2008. Kausi olisi päättynyt vuonna 2012, mutta 10. lokakuuta 2009 pidetyssä liittovaltuuston ylimääräisessä kokouksessa liiton johtokunta sai epäluottamuslauseen ja puheenjohtajaksi valittiin Matti Sundberg. Holkeri toimi Tampereen SM-hiihtojen 2006 suojelijana. Holkeri kuului myös Kansainvälisen hiihtoliiton FIS:n hallitukseen kaudella 2006–2008. Koulutukseltaan hän on lakimies, arvoltaan varatuomari. Entinen pääministeri Harri Holkeri oli Jaakko Holkerin veli.


title: Jean Borotra

text: Jean Robert Borotra (13. elokuuta 1898 – 17. kesäkuuta 1994) oli ranskalainen tennispelaaja. Hän muodosti Jacques Brugnonin, Henri Cochet'n ja René Lacosten kanssa niin kutsutun "Neljän muskettisoturin" ryhmän, joka oli lajissaan maailman huipulla 1920–1930-lukujen vaihteessa. Borotra, Brugnon, Cochet ja Lacoste pääsivät International Tennis Hall of Fameen yhtäaikaisesti vuonna 1976.


title: Jean Borotra

text: Borotra valmistui École polytechniquesta vuonna 1920 ja kilpaili kesäolympialaisissa 1924 Pariisissa, jossa hän ylsi pronssisijalle miesten nelinpelissä. Hän voitti miesten kaksinpelin ja nelinpelin mestaruuksia kolmessa Grand Slam -turnauksessa: Australian avoimissa, Ranskan avoimissa ja Wimbledonissa. Sekanelinpelimestaruuksia hän voitti edellisten lisäksi vielä Yhdysvaltain avoimissakin.


title: Jean Borotra

text: Borotra kuului Ranskan Davis Cup -joukkueeseen ensimmäistä kertaa vuonna 1921 ja hän oli voittamassa cupia kuutena peräkkäisenä vuonna 1927–1932. Hän oli myös Kunnialegioonan komentaja ja François de La Rocquen "Parti social françaisin" poliitikko Vichyn Ranskassa. Hän kuoli Arbonnessa ehdittyään 95 vuoden ikään.


title: Aineenopettajan koulutus

text: Aineenopettaja on peruskouluissa ja lukiossa toimiva opettaja, joka opettaa tiettyjä aineita. Peruskouluissa aineenopettajat toimivat pääosin yläluokilla 7–9, mutta myös alakouluissa voi toimia esimerkiksi kielten, käsityön ja musiikin aineopettajia.


title: Aineenopettajan koulutus

text: Aineenopettajalta edellytetään ylempää korkeakoulututkintoa. Opintosuorituksiin on kuuluttava 60 opintopisteen laajuiset opettajan pedagogiset opinnot sekä kussakin opetettavassa aineessa vähintään 60 opintopisteen opinnot. Lukion aineenopettajalta edellytetään vähintään yhdessä opetettavassa aineessa 120 opintopisteen laajuiset opinnot. Pelkkä vaadittavan opintopistemäärän suorittaminen ei kuitenkaan sellaisenaan aineenopettajan muodollisen pätevyyden saavuttamiseen vielä riitä. Tällainen on tilanne muun muassa silloin, kun mainitut opinnot sisältyvät muuhun kuin aineenopettajan tutkintoon. Tarvittaessa on yliopistosta saatavalla erillisellä todistuksella, ns. "vastaavuustodistuksella" osoitettava, että suoritetut opinnot vastaavat aineenopettajalta vaadittavia opintoja. Tällainen vastaavuustodistus tai "vastaavuuslausunto" on siis todistus siitä, että yliopistossa suoritetut opinnot vastaavat asetuksen mukaisia aineenopettajalta vaadittavia jonkin opetettavan aineen opintoja perusopetuksessa tai lukiossa.


title: Ville Muranen

text: Ville Muranen on suomalainen lentopalloilija. Hän on edustanut urallaan Perungan Poikia. Hän opiskeli Rovaniemen ammattikorkeakoulussa liikunnan- ja vapaa-ajan ohjaajaksi. Muranen on töissä Vuokatin urheiluopistolla Sotkamossa ja hän on Katinkulta Golf Ry:n puheenjohtaja.


title: Ville Muranen

text: Ville Muranen on naimisissa entisen maastohiihtäjän Pirjo Murasen kanssa. He menivät naimisiin kesällä 2007.


title: Lessing

text: Lessing on muun muassa seuraavien henkilöiden sukunimi:


title: Schiller

text: Schiller voi tarkoittaa seuraavia:


title: Luettelo Kauko Röyhkän kappaleista

text: Tämä on luettelo Kauko Röyhkän levyttämistä kappaleista aakkosjärjestyksessä.


title: Phil Mickelson

text: Philip Alfred "Phil" Mickelson (s. 16. kesäkuuta 1970) on yhdysvaltalainen golfaaja, ammattilaisena vuodesta 1992. Hän syntyi San Diegossa, Kaliforniassa, ja opiskeli University of San Diego High Schoolista vuonna 1988 valmistuttuaan Arizona State Universityssa.


title: Phil Mickelson

text: PGA Tour -uransa aikana Mickelson on voittanut muun muassa viisi "major championshipia": kolmesti The Masters Tournamentin (2004, 2006, 2010), kerran PGA Championshipin (2005) ja kerran Britannian avoimen golfturnauksen (2013). Yhdysvaltain avoimissa hän on sijoittunut kuusi kertaa toiseksi. Mickelson oli pitkään Tiger Woodsin jälkeen toisena maailman rankinglistalla.


title: Phil Mickelson

text: Mickelson meni naimisiin puolisonsa Amyn kanssa 16. marraskuuta 1996. Parille on syntynyt kolme lasta: Amanda, Sophia ja Evan.


title: Oskari Vihantola

text: Frans Oskar (Oskari) Vihantola (vuoteen 1906 Grönroos, 25. tammikuuta 1876 Pomarkku – 25. elokuuta 1936 Lapua) oli toimittaja, kansanedustaja ja herännäisyyden matkasaarnaaja. Vihantolan kansanedustajuus päättyi vaalituloksen kumoamiseen kolmen kuukauden päästä vaaleista 1909. Hänen tilalleen tuli nuorsuomalaisten Antti Mikkola.


title: Oskari Vihantola

text: Vihantola syntyi sahanomistaja Frans Grönroosin ja Maria Ala-Peltomaan lapseksi 1876. Vihantola avioitui Hilda Lehtimäen kanssa vuonna 1895. Vihantola oli alkujaan uudenheräyksen piirissä, mutta vähitellen vuosina 1902–1907 siirtyi herännäisyyteen ja toimi myöhemmin liikkeen saarnaajana. Hänen poikansa Yrjö Vihantola oli taidemaalari


title: Oskari Vihantola

text: Vihantola oli vuosina 1894–1905 liikemiehenä kirja-alalla Porissa, Tampereella ja Turussa. Vuosina 1906–1907 hän oli Kristillisen työväenliiton sihteerinä ja päätoimitti puolueen "Tähti"-lehteä 1906–1908. Muita hänen toimittamiaan lehtiä olivat "Länsi-Suomen kristilliset sanomat" (1909) ja "Herättäjä" (1910–1911). Sen jälkeen hän toimi matkasaarnaajana ensin Merimieslähetyksessä 1911–1912 ja sitten Herättäjä-Yhdistyksessä 1913–1936. Hän oli myös "Heräävä nuoriso" -lehden toimittajana Lapualla.


title: Oskari Vihantola

text: Vuoden 1909 eduskuntavaaleissa hänet valittiin Kristillinen työväenliiton listoilta kansanedustajaksi. Hän ehti olla kansanedustajana kolme kuukautta 1.6.1909–14.9.1909, kunnes vaalitulos kumottiin. Vihantola oli Kristillisen työväenliiton varapuheenjohtaja.


title: Viljo Luukka

text: Viljo Johannes Luukka (3. helmikuuta 1925 Muolaa – 14. toukokuuta 2005) oli suomalainen vuorineuvos. Luukka oli Miettusen toisen hallituksen toisena valtiovarainministerinä 30. marraskuuta 1975 – 9. huhtikuuta 1976. Hän oli hallituksessa ammattiministerinä.


title: Viljo Luukka

text:
Luukka kuului vanhaan talonpoikaissukuun, joka tunnettiin Muolaassa jo 1600-luvulla. Hän oli vanhempiensa Eemil ja Tyyne Luukan toiseksi vanhin poika. Luukka kävi ensin kotikylänsä kansakoulua. Käytyään kansakoulun, hän kävi Viipurin kaksoislyseota. Lyseon jälkeen hän opiskeli Helsingissä Suomen liikemiesten kauppaopistossa.
Luukan ei tarvinnut osallistua Talvisotaan. Jatkosotaan hän kuitenkin osallistui Rannikkotykistössä.


title: Viljo Luukka

text: Koulujen jälkeen Luukka työskenteli liike-elämässä. Hän toimi SOK:n johtokunnassa vuodesta 1960 vuoteen 1983 ja pääjohtajana vuodesta 1975 vuoteen 1983. Luukka sai vuorineuvoksen arvonimen vuonna 1977.


title: Viljo Luukka

text: Luukalla oli kesämökki Karjalohjalla. Siellä hän harrasti kalastusta ja puutöitä. Hän harrasti myös golfia. Luukka toimi Lions-järjestön piirikuvernöörinä vuosina 1966 ja 1967. Vuosina 1967–1968 hän toimi Lions-järjestön Suomen puheenjohtajana.


title: Viljo Luukka

text: Luukka kuoli Helsingissä 14. toukokuuta 2005 sairastettuaan leukemiaa noin 15 vuotta.


title: Gene Littler

text: Gene Alec Littler (s. 21. heinäkuuta 1930) on yhdysvaltalainen golfaaja. Hän syntyi San Diegossa, Kaliforniassa, ja valmistui San Diego State Universitysta.


title: Gene Littler

text: Littler aloitti ammattilaisuransa vuonna 1954. Ainoaksi hänen voittamakseen "major championshipiksi" jäi U.S. Open, jonka mestariksi hän ylsi vuonna 1961. Hänelle myönnettiin Bob Jones -palkinto (1973) ja paikka World Golf Hall of Famesta (1990).


title: Gene Littler

text: Senioritasolla Littler on jatkanut uraansa 2000-luvulle saakka.


title: Kanadan Grand Prix 1977

text:
Kanadan Grand Prix 1977 oli Formula 1 -sarjan osakilpailu, joka ajettiin 9. lokakuuta
1977 viimeistä kertaa Mosport Parkin radalla. Kilpailun voitti Jody Scheckter.


title: Japanin Grand Prix 1977

text:
Japanin Grand Prix 1977 oli Formula 1 -sarjan osakilpailu, joka ajettiin 23. lokakuuta
1977 Fujin radalla. Kilpailun voitti James Hunt.
F1-ruutu


title: Álex Mumbrú

text: Álex Mumbrú Murcia (s. 12. kesäkuuta 1979 Barcelona) on espanjalainen koripalloilija.


title: Álex Mumbrú

text: Mumbrú on tehnyt pelaajauransa espanjalaisissa seurajoukkueissa kuten Joventut Badalonassa ja Real Madridissa.


title: Álex Mumbrú

text: Mumbrú kuului Espanjan miesten maajoukkueeseen, joka voitti maailmanmestaruuden Japanissa 2006, olympiahopeaa Pekingissä 2008 ja kolme EM-mitalia.


title: Jamie Baulch

text: Jamie Baulch (s. 3. toukokuuta 1973 Nottingham, Yhdistynyt kuningaskunta) on brittiläinen entinen pikajuoksija, jonka päämatka oli 400 metrin juoksu.


title: Jamie Baulch

text: Baulch sijoittui 1992 Soulin nuorten MM-kisoissa neljänneksi 200 metrin juoksussa ajalla 21,04. Hän oli Atlantan olympialaisissa 1996 mukana Yhdistyneen kuningaskunnan joukkueessa, joka voitti olympiahopeaa 4 × 400 metrin viestijuoksussa. Seuraavana vuonna hän voitti 400 metrillä MM-hopeaa Pariisin sisäratojen MM-kisoissa ajalla 45,62. Myöhemmin samana vuonna Ateenan ulkoratojen MM-kisoissa hän oli 400 metrin henkilökohtaisessa kilpailussa seitsemäs ajalla 45,22 ja voitti MM-kultaa pitkässä viestissä kun alun perin kilpailun voittanut Yhdysvaltain joukkue hylättiin myöhemmin. Budapestin EM-kisoissa 1998 hän voitti EM-kultaa 4 × 400 metrin viestissä.


title: Jamie Baulch

text: Baulch voitti Maebashin sisäratojen MM-kisoissa MM-kultaa 400 metrillä ja oli Yhdistyneen kuningaskunnan viestipronssia voittaneessa joukkueessa. Myöhemmin samana vuonna hän oli voittamassa Euroopan cupissa pitkää viestiä. Sevillan MM-kisoissa hän oli 400 metrin henkilökohtaisessa kisassa kuudes ajalla 45,18. Seuraavana vuonna hän karsiutui Sydneyn olympialaisissa 400 metrin alkuerissä, samoin hän karsiutui Edmontonin MM-kisoissa 2001. Baulch oli Münchenin EM-kisoissa 2002 voittamassa pitkässä viestissä EM-kultaa. Seuraavana vuonna hän voitti 400 metrillä Euroopan sisäratojen cupin. Birminghamin sisäratojen MM-kisoissa hän voitti pronssia 400 metrin henkilökohtaisessa kilpailussa ja hopeaa 4 × 400 metrin viestissä.


title: Jamie Baulch

text: Baulch pitää hallussaan Euroopan ennätystä 4 × 400 metrin viestijuoksussa.


title: Paikallisradio Suomessa

text: Paikallisradio on yhdellä tai useammalla paikkakunnalla ja niiden lähistöllä kuuluva analoginen radioasema. Suomessa paikallisradiotoiminta alkoi vuonna 1985, kun valtioneuvosto myönsi 22 ensimmäistä kokeilulupaa paikallisradiotoimiluvan hakijoille eri puolilla maata. Paikallisradioiden etujärjestöjä ovat sekä RadioMedia että Suomen Radio- ja Viestintäjärjestö.


title: Paikallisradio Suomessa

text: Paikallisradioita ei pidä sekoittaa Ylen maakuntaradioihin eli alueradioihin. Nämä eroavat paikallisradioista muun muassa lähetyssisältönsä ja lähetintehonsa puolesta.Ensimmäisinä Yleisradion alueellisina radioina aloittivat toimintansa vuonna 1975 Ylen aikainen pääkaupunkiseudulla sekä ruotsinkielinen Radio Mellannyland.


title: Paikallisradio Suomessa

text: Suomalainen kaupallinen ja yksityinen paikallisradiotoiminta alkoi vuonna 1985, kun Radio Lakeus aloitti toimintansa Nivalassa 27. huhtikuuta.


title: Paikallisradio Suomessa

text: Radio Lakeuden jälkeen vappuna aloitti Helsingissä ehkä Suomen tunnetuimmaksi paikallisradioksi noussut Radio City. Lakeus lopetti toimintansa vuonna 1989, eikä Radio City saanut jatkettua toimilupaansa vuonna 2006. Vuonna 1985 aloittivat toimintansa myös ainakin kouvolalaiset radioasemat SBC-Radio ja Kouvolan ääni yhteisellä taajuudella, porilainen Radio Pori ja tamperelainen Radio 957. Jälkimmäisen toimiluvan haltija oli Tampereen yliopiston ylioppilaskunta.


title: Paikallisradio Suomessa

text: Useiden ensimmäisten radioiden taustalla oli kansalaisjärjestöjä. Vuonna 1987 "toisessa aallossa" aloitti suuri määrä vielä nykyisinkin toimivia radioita.


title: Paikallisradio Suomessa

text: Radiotoiminta on lailla säädeltyä ja luvanvaraista. Luvat myöntää määräajaksi valtioneuvosto liikenne ja viestintäministeriön esityksestä. Toimiluvassa on määräykset muun muassa lähetyspaikasta ja -tehosta sekä ohjelmiston sisällöstä. Koska radiotoiminta on luvanvaraista toimintaa, ei toimilupaa voi myydä eikä määräysvalta toimiluvalla toimivassa radiossa muuttua. Tällaisissa tapauksissa valtioneuvoston niin todetessa toimilupa raukeaa. Nykyinen radioiden kahdeksanvuotinen toimilupakausi käynnistyi 1.1.2012.


title: Paikallisradio Suomessa

text: Tulonsa paikallisradiot saavat mainosajan myynnistä. Keskimäärin paikallisradion liikevaihto on pienehkö. Työntekijöitä on kymmenestä kahteenkymmeneen henkilöä.


title: Paikallisradio Suomessa

text: Viime vuosina paikallisradiomaisemassa on tapahtunut ketjuuntumista ja keskittymistä. Saksalaisomisteinen SBS Broadcasting on vahvin toimija Suomen paikallisradiorintamalla. Se omistaa myös lähes valtakunnallisen The Voicen. Esimerkkinä ketjuuntuneista paikallisradioista voidaan mainita SBS:n hallinnoima usealla paikkakunnalla kuuluvaa Iskelmä-ketju. Se toimii paikallisradioluvilla, joista osan omistaa SBS, Pro Radio Oy tai näiden omistamat tai osittain omistamat yhtiöt. Loput ketjun asemat toimivat kuin franchising-periaatteella. Toimilupayhtiö harjoittaa paikallisradiotoimintaa ja myy mainoksia yhdessä SBS:n myyntiryhmän kanssa. SBS toimittaa ja välittää ohjelman taajuudelle. Iskelmän studio sijaitsee Tampereella.


title: Paikallisradio Suomessa

text: Vielä 1990-luvun loppupuolelle asti suurin osa paikallisradioista sai lähettää ohjelmiaan pienillä 100-200 W ERP säteilyteholla. 2000-luvun alusta lähtien monet radiot ovat saaneet luvan nostaa lähetystehonsa 1 kW ERP tuntumaan. Teknisten sääntöjen noudattamista valvoo Viestintävirasto. Esimerkiksi Kouvolassa taajuudella 93,8 MHz toimi kaksi asemaa vuorotellen, Kouvolan Ääni ja SBC Radio.


title: Peder Anker

text: Peder Anker (8. joulukuuta 1749 – 10. joulukuuta 1824) oli norjalainen kamariherra, kartanonomistaja, Eidsvollin kansalliskokousedustaja ja maansa ensimmäinen pääministeri Tukholmassa Ruotsi-Norja-unionin aikana.


title: Peder Anker

text: Ankerin suku oli aikansa merkittävimpiä norjalaisia liikemiessukuja, jonka muita edustajia olivat hänen serkkunsa Carsten Anker ja Peter Anker. Peder oli eräs rautatie- ja puunkuljetusalan päätoimijoita. Hän omisti Bogstadin kartanon ja Bærumin tehtaat, rautatehtaita Mossissa ja Hakadalissa ja paljon metsää. Hän oli myös tärkeässä tielaitoksen virassa () ja toimi armeijan kenraalisotakomissaarina 1788. Hän oli myös aktiivinen aikansa tärkeissä yhdistyksissä, esimerkiksi isänmaallisessa "Norges Vel" -yhdistyksessä.


title: Peder Anker

text: Kielin rauhan jälkeen tammikuussa 1814 Anker näki välittömän tarpeen siirtyä Ruotsi-unioniin. Eidsvollin kansalliskokouksessa hän oli yhdessä vävynsä kreivi Herman Wedel-Jarlsbergin kanssa niin sanotun unionipuolueen keulahahmoja. Huolimatta tästä oppositioon jääneestä kannastaan hänet valittiin kansalliskokouksen ensimmäiseksi puheenjohtajaksi. Jälkikäteen asiaa on spekuloitu, että puheenjohtajaksi haluttiin aluksi opposition edustaja, jotta tärkeiden asioiden tullessa päätettäviksi, olisi puheenjohtajan vuoro siirtynyt unionipuolueen vastustajan itsenäisyyspuolueen haltuun.


title: Peder Anker

text: Anker ei tullut valituksi Stortingiin syksyllä 1814, mutta sen sijaan hänet valittiin maan ensimmäiseksi pääministeriksi Tukholmaan, edustamaan Norjaa Ruotsi-Norja-unionissa. Tässä roolissa Anker toimi pääasiassa välittäjänä kruununprinssi Kaarle Juhanan ja vävypoikansa kreivi Wedel-Jarlsbergin välillä, joka oli Norjassa toimivan hallituksen keulahahmoja.


title: Keisaritamariini

text: Keisaritamariini ("Saguinus imperator") on eteläamerikkalainen apinalaji. Se on saanut nimensä Saksan keisari Vilhelm II:n mukaan, jolla oli samantyyppiset viikset.


title: Keisaritamariini

text: Keisaritamariini painaa 300–400 grammaa ja kasvaa noin 25 cm pitkäksi. Sen häntä on 35–senttinen.


title: Keisaritamariini

text: Keisaritamariini elää Amazonin valuma-alueen lounaisosassa Perun itäosissa, Bolivian pohjoisosissa sekä Brasilian läntisissä osavaltioissa Acressa ja Amazonaksessa.


title: Keisaritamariini

text: Keisaritamariinit elävät 2–8 yksilön ryhmissä, joita johtaa ryhmän vanhin naaras. Ne ovat kaikkiruokaisia, ja syövät etenkin hedelmiä ja hyönteisiä. Myös linnunmunat ja pienet selkärankaiset kuten sammakot kuuluvat tamariinien ruokavalioon.


title: Jaakobin huone

text: Jaakobin huone on Virginia Woolfin kolmas romaani vuodelta 1922.


title: Jaakobin huone

text: Kirjan päähenkilö on nuori Jaakob Flanders, joka elää ensimmäistä maailmansotaa edeltävässä edvardiaanisessa yhteiskunnassa. Tässä teoksessaan Woolf kehitti omanlaisensa kokeellisen kuvailun tavan ja romaanin rakenteen. Teos käsittelee Woolfin keskeisiä aiheita: elämän, minuuden, kokemuksen ja muistamisen luonnetta.


title: Jaakobin huone

text: Romaanin on suomentanut kirjailija ja tutkija Kirsti Simonsuuri, joka on aiemmin suomentanut Virginia Woolfin teokset "Oma huone" ja "Orlando". Hän on kirjoittanut myös teoksen esipuheen.


title: Asumisen rahoitus- ja kehittämiskeskus

text: Asumisen rahoitus- ja kehittämiskeskus (lyhenne ARA, ) on Suomen ympäristöministeriön hallinonalaan kuuluva virasto, joka vastaa valtion asuntopolitiikan toimeenpanosta.


title: Asumisen rahoitus- ja kehittämiskeskus

text: ARAn tehtäviin kuuluu asumiseen ja rakentamiseen liittyvien avustuksien, tukien ja takauksien myöntäminen. Lisäksi ARA ohjaa ja valvoo ARA-asuntokannan käyttöä sekä on mukana asumisen kehittämiseen ja asuntomarkkinoiden asiantuntijuuteen liittyvissä hankkeissa. ARAn toiminta-ajatuksena on edistää ekologisesti kestävää, laadukasta ja kohtuuhintaista asumista.


title: Asumisen rahoitus- ja kehittämiskeskus

text: 1940-luvun lopulla jatkosodan jälkeen perustettiin Arava-järjestelmä, jonka kautta valtio rahoitti asuntorakentamista. Vuonna 1966 Aravan tehtävät siirtyivät Asuntohallitukselle ja sen lakkauttamisen myötä vuonna 1993 Valtion asuntorahastolle.


title: Asumisen rahoitus- ja kehittämiskeskus

text: Nykyiseen muotoonsa ARA perustettiin 1. tammikuuta vuonna 2008. Viimeisimmän virastouudistuksen myötä ARA siirtyi Valtion Asuntorahoituksen lainapainotteisesta toiminnasta rakennusalan kehitystoimintaa ja tiedottamista tukevaksi organisaatioksi. ARA siirrettiin valtionhallinnon hajasijoitusohjelmassa vuonna 2005 tehdyllä päätöksellä Lahteen 1. heinäkuuta 2008. Aikaisemmin virasto toimi Helsingin Pasilassa.


title: Asumisen rahoitus- ja kehittämiskeskus

text: ARAn tehtäviin kuuluu:


title: Asumisen rahoitus- ja kehittämiskeskus

text: Noin puolet Suomen 800 000 vuokra-asunnosta on valtion tukemaa ARA-tuotantoa. ARA-asuntokanta koostuu korkotuki- tai aravalainoitetuista vuokra-asunnoista, asumisoikeusasunnoista sekä osaomistusasunnoista. Valtion tukemia asuntoja omistavat kunnat, kuntayhtymät, muut julkisyhteisöt sekä yleishyödylliset yhteisöt ja niiden välittömässä omistuksessa olevat tytäryhtiöt.


title: Asumisen rahoitus- ja kehittämiskeskus

text: ARA myöntää korkotukilainoja vuokra- ja asumisoikeusasuntojen perusparannushankkeisiin ja uudisrakentamiseen. ARA myöntää myös takauslainoja vuokratalojen rakentamiseen.


title: Asumisen rahoitus- ja kehittämiskeskus

text:
Lainaa voi saada:
Aikaisemmin ARA myönsi korkotukilainoja omakotitalon rakentamiseen tai perusparantamiseen, ja omakotitalon tai osakeasunnon hankintaan myös yksityishenkilöille.


title: Asumisen rahoitus- ja kehittämiskeskus

text:
ARA myöntää valtion varoista erilaisia asumiseen ja rakentamiseen liittyviä avustuksia, joilla korjataan asuntokantaa tai parannetaan asuinoloja. ARA myöntää mm. seuraavia avustuksia:
Asumisen rahoitus- ja kehittämiskeskuksen organisaatio rakentuu viidestä toimintayksiköstä ja hallintoyksiköstä.


title: Asumisen rahoitus- ja kehittämiskeskus

text:
Toimintayksiköt ovat:
Työntekijöitä on noin 60. Viraston päällikkönä toimii ylijohtaja Hannu Rossilahti. Viraston toimintaa ohjaa valtioneuvoston asettama johtokunta.


title: Asumisen rahoitus- ja kehittämiskeskus

text: ARA-järjestelmän epätasa-arvoa ovat arvostelleet taloustieteilijät ja Osmo Soininvaara, jonka mukaan pitäisi antaa pienituloisille rahaa, asumistukea, alihintaisten asuntojen sijaan. Raha voidaan antaa kaikille samanlaisilla ehdoilla, mutta ARA-asuntoja ei riitä kaikille. ARA-rahoitus velvoittaa asettamaan vuokrat markkinahintojen alle, joten ne pienituloiset hyötyvät, jotka sattuvat saamaan asunnon, mutta tämä (epäsuorasti) nostaa niiden pienituloisten vuokria, jotka ARA-asuntoa eivät saa. ARA-järjestelmä myös vähentää asuntojen rakentamista Helsinkiin. Esimerkiksi 2017 rakennusoikeutta saatiin luovutettua kolmannes tavoitetta vähemmän, koska Helsinki halusi tuottaa ARA-asuntojakin.


title: Asumisen rahoitus- ja kehittämiskeskus

text: Soininvaaran mukaan säänneltyjen vuokra-asuntojen rakentaminen on ollut asumistukea helpompaa poliittisesti, koska kaupungin menettämää tuloa ei niin huomata, esimerkiksi alihintaan luovutetuista tonteista. Tämän lisäksi Helsinki menettää vuokrasääntelyyn 250 miljoonaa euroa vuodessa.


title: Asumisen rahoitus- ja kehittämiskeskus

text: Luovuttaessa ARA-rakentamisesta voitaisiin rakentaa enemmän vuokra-asuntoja ja periä niistä normaali vuokra. Näillä lisätuloilla voitaisiin rakentaa enemmän. Asuntojen tarjonnan kasvu laskisi vuokria.


title: James Purefoy

text: James Brian Mark Purefoy (s. 3. kesäkuuta 1964) on brittiläinen näyttelijä. Hän syntyi Somersetin Tauntonissa, opiskeli Central School of Speech and Dramassa ja liittyi vuonna 1988 Royal Shakespeare Companyyn.


title: James Purefoy

text: Purefoy on myöhemmällä urallaan saavuttanut mainetta myös esiintymisillään televisiosarjoissa ja elokuvissa. Hänellä oli Marcus Antoniuksen rooli televisiosarjassa "Rooma", ja hänet nähtiin Brian Helgelandin "Ritarin tarinassa" (2001). Purefoy oli pääosassa vuonna 2009 valmistuneessa elokuvassa Solomon Kane.


title: James Purefoy

text: Purefoylla on vuonna 1997 syntynyt poika, Joseph.


title: Adam Carl

text: Adam Jason Carl (s. 27. tammikuuta 1971 Fullerton, Kalifornia) on yhdysvaltalainen näyttelijä, joka tuli tunnetuksi vierailtuaan televisiosarjassa Perhe on paras. Toinen Carlin merkittävistä rooleista oli vuonna 1991 ensi-iltansa saaneessa elokuvassa , jossa hän ääninäytteli Donatelloa.


title: Muistan sua Elaine (albumi)

text: Muistan sua Elaine on Pirkka-Pekka Peteliuksen studioalbumi vuodelta 1984. Osa albumin kappaleista on esitetty viihdesarjassa "Velipuolikuu". Albumin CD-versio julkaistiin vuonna 1994. Albumin nimikkokappaleen on säveltänyt Alvar Kosonen ja sanoittanut Matti Jurva ja sen aiemman levytyksen teki Ramblers-orkesteri vuonna 1931. Albumi on myynyt kultaa.


title: Brian Helgeland

text: Brian Thomas Helgeland (s. 17. tammikuuta 1961 Providence, Rhode Island, Yhdysvallat) on yhdysvaltalainen elokuvaohjaaja ja -käsikirjoittaja. Hänen äitinsä on norjalainen ja isä yhdysvaltalainen.


title: Brian Helgeland

text: Helgeland on opiskellut Loyola Marymount Universityssa ja Massachusettsin yliopistossa Dartmouthissa. Vuosi 1998 oli siitä erikoinen, että hänelle myönnettiin sekä Oscar- että Razzie-palkinto. Hän oli Oscar-ehdokkaana vuonna 2004 elokuvan "Menneisyyden ote" käsikirjoituksesta (sovitettu).


title: Brian Helgeland

text: Helgelandin tunnetuimpia elokuvia ovat:


title: Georg Sverdrup

text: Georg Sverdrup ("Jørgen Sverdrup", 25. huhtikuuta 1770 Namdalen, Norja – 1850 Kristiania, Norja) oli norjalainen filologi, professori ja Eidsvollin kansalliskokousedustaja. Hän perusti Norjan ensimmäisen yliopistokirjaston nykyiseen Oslon yliopistoon.


title: Georg Sverdrup

text: Jørgen Sverdrup syntyi maatilallinen Peter Jacob Sverdrupin ja Hilleborg Margrethe Schultzin poikana. Hänen sanotaan jo varhain osoittaneen poikkeuksellisia taitoja, ja hänet lähetettiin pappi Jens Herslebin oppiin Brønnøyhin, missä hän asui kymmenvuotiaasta aina 17-vuotiaaksi saakka. Pari viimeistä vuotta häntä opetti kappalainen E. A. Colban, ja 17-vuotiaana hän kävi myös Trondheimin katedraalikoulua. Sieltä hänet lähetettiin Kööpenhaminan yliopistoon, jossa hän suoritti ylioppilaskokeen laudatur-arvosanoin 1789. Hän jatkoi filologisten aineiden opiskelua pääaineinaan latina ja kreikka.


title: Georg Sverdrup

text: Suoritettuaan filologisen tutkinnon erinomaisin arvosanoin 1798 hän työskenteli joitakin vuosia Kristianian katedraalikoulussa. Hän osallistui myös vilkkaasti yhdistystoimintaan. Palattuaan Kööpenhaminaan hänet nimitettiin 1805 kreikankielen professoriksi. Hänellä oli loistavan opettajan maine, ja hän oli suosittu opiskelijoiden keskuudessa. Hänet luettiin Tanska-Norjan aikansa suurimpien intellektuellien joukkoon, yhdessä Adam Gottlob Oehlenschlägerin ja Nikolai Grundtvigin kanssa.


title: Georg Sverdrup

text: Kun Norjaan alettiin perustaa omaa yliopistoa, oli Sverdrup luonnollinen valinta sen ensimmäiseen henkilökuntaan. Hän oli itsekin ajanut isänmaallisena henkilönä asiaa. 16. tammikuuta 1813 Sverdrup nimitettiin Norjan yliopiston professoriksi kreikankielessä ja kirjallisuudessa, mukana velvollisuus opettaa latinaa. Hänestä tuli myös uuden yliopiston kirjaston johtaja.


title: Georg Sverdrup

text: Sverdrup oli luonnollinen valinta prinssi Kristian Frederikille osanottajaksi helmikuussa 1814 pidettyyn Norjan itsenäisyyttä suunnittelevaan "suurmieskokoukseen", missä hän ylipuhui prinssin luopumaan suunnitelmastaan julistautua itse Norjan kuninkaaksi. Sen sijaan kansan tulisi tehdä valinta.


title: Georg Sverdrup

text: Itse Eidsvollin kansalliskokouksessa Sverdrup oli itsenäisyyspuolueen johtohahmoja yhdessä Christian Magnus Falsenin kanssa. Hän kommentoi erityisen ironisesti vastapuolella olleen Nicolai Wergelandin puheita ja osallistui aktiivisesti oma perustuslakiehdotuksensa mukanaan perustuslakikomitean ja muidenkin komiteoiden työhön. 16. toukokuuta hänet valittiin kokouksen viimeiseksi puheenjohtajaksi, joka vei läpi kuninkaan valinnan. Hän sai myös olla uuden perustuslain ensimmäinen allekirjoittaja.


title: Georg Sverdrup

text: Vaikka Sverdrup valittiin Stortingiin sekä 1818 että 1824, hänen päähuomionsa jatkossa keskittyi uuden yliopiston kehittämiseen. Hän oli myös pettynyt Ruotsi-Norja-unionin syntyyn. Hän vei läpi useita kehittämishankkeita ja alkoi myös luennoida filosofiaa tullen nimitetyksi filosofian professoriksi 1831. Hän kuitenkin säilytti asemansa myös filologisen seminaarin johtajana. Muiden toimiensa ohella hän toimi yliopiston kirjaston johtajana, mikä oli maan ensimmäinen julkinen kirjastonhoitajan virka. Kirjaston johtajan virasta hän luopui 1845, professorin virasta hän eläköityi jo 1841. Hän sai ansioistaan erityistunnustuksen kuninkaalta, ja Stortinget nosti hänen eläkkeensä 1842 täyden palkan tasolle.


title: Georg Sverdrup

text: Norwegian Air Shuttle on maalauttanut Sverdrupin kuvan yhden Boeing 737-800 -koneensa pyrstöön.


title: Curtis Hanson

text: Curtis Lee Hanson (24. maaliskuuta 1945 Reno, Nevada, Yhdysvallat – 20. syyskuuta 2016 Los Angeles, Kalifornia, Yhdysvallat) oli yhdysvaltalainen elokuvaohjaaja, -käsikirjoittaja ja -tuottaja. Hänet tunnetaan muun muassa ohjaamastaan, käsikirjoittamastaan ja tuottamastaan rikosdraamaelokuvasta "L.A. Confidential" (1997). Hänen muita elokuviaan ovat muiden muassa Eminemin tähdittämä "8 Mile" (2002) sekä "Käsi joka kehtoa keinuttaa" (1992), "Villi joki" (1994) ja "Lainakengissä" (2005).


title: Curtis Hanson

text: Hanson sai vuonna 1998 parhaan sovitetun käsikirjoituksen Oscar-palkinnon Brian Helgelandin kanssa elokuvasta "L.A. Confidential".


title: Curtis Hanson

text: Hanson kuoli 71-vuotiaana syyskuussa 2016.


title: El Caco

text: El Caco on norjalainen stoner rock -yhtye.


title: El Caco

text: Yhtyeen perustivat Lillestrømissä Oslon lähistöllä Øyvind Osa, Thomas Fredriksen ja Anders Gjesti vuonna 1998. Jo ennen sitä Anders Gjesti ja Øyvind Osa esiintyivät usean eri rumpalin ja yhtyenimen alla, kunnes Thomas Fredriksenin liityttyä joukkoon muotoutui El Caco. Ensialbumi "Viva" julkaistiin vuonna 2001 Black Balloon Records -levy-yhtiölle, kansainvälisen jakelun hoiti Music for Nations. Levy sai kehuja lähes kaikissa alan julkaisuissa.


title: El Caco

text: Toinen albumi ilmestyi pitkän Euroopan-kiertueen jälkeen, jonka aikana yhtye opittiin tuntemaan erinomaisena livebändinä. Kesällä 2002 El Caco sulkeutui studioon tuottajansa Daniel Bergstrandin (Meshuggah, In Flames) kanssa äänittämään toista pitkää albumiaan. Tuloksena oli vuonna 2003 julkaistu "Solid Rest".


title: El Caco

text: Pari seuraavaa vuotta kului kiertueella, kunnes yhtye aloitti 2004 loppupuolella kolmannen albuminsa "The Searchin" nauhoitukset. Aluksi oli tarkoitus tuottaa albumi itse, mutta he päätyivät kuitenkin palaamaan yhteistyöhön Daniel Bergstrandin kanssa. Lopputuloksena oli muun muassa vuoden 2005 "Norwegian Alarm Award for best metal album" ("Alarmprisen") ja Norwegian Grammy -ehdokkuus samassa kategoriassa.